url: =ZAM Thupuak :: 03 Nov 19 (CCM, SIBKL tetawh kimuhna) :: ZOMI DAILY\nZAM Thupuak :: 03 Nov 19 (CCM, SIBKL tetawh kimuhna)\nposted on 2 November 2019 at 3:20 pm Lomkholna: News, Refugee, ZAM, Zomi\nCCM, SIBKL TE TAWH KIMUH KHOPNA\n30 October 2019 (Wednesday) ni-in SIBKL te tawh kimuh khit ciangin CCM (Council of Churches of Malaysia) te tawh kimuh khopna kinei thei to suak hi. Hih CCM leh SIBKL te pen Malaysia gam Christian kipawlna sungah a gol pen lam hi a, gambel sangnaupang te hong vei mahmah uh ahih manin Zomi Education Center (ZEC) te zong hong sapna uh tawh kizui in kiho limna hun nuam ki ngah thei hi. ZAM pan in zong thusun na kinei aa, Zomi galbel naupang te pilna sin na ah tuak khak hamsatna te leh tulaitak Zomi gambel tampi tak I tuak khak hamsatna te kipulak thei hi.\nHibang in thusun na tung tawn in a mau zong hong lunglut mahmah uh a, mailam ah bang ci khut kilen in nasem khawm thei ding cih zong dotna tampi hong nei pah uh a, mailam ah amau panpih theih na bangbang tawh hong panpih nuam ung hong ci uh hi. A sawt loin amau mahmah Zomi te kiang ah hong hawh in hong van kawikawi ding in lunggulhna nei uh hi.\nZomi Social Welfare of Malaysia (ZSM) pen 2009 kum in Malaysia leitang tungah Zomite I sih ciang luang ki phamna dingin Pawlpi siate, Khua makai te tawh a ki pan khia hi a, tuni ciangin kum (10) hong cingto ta ahi hi.\nHih kum (10) sungin I sanggamte luang 282 bang ki pham khin a, ZSM om ma in I kaihkhop theih teng tawh gawm leng Malaysia leitang tungah tuni ciangciang Zomite 326 bangin mual hong liamsan ta uh hi.\nHih kum (10) sungin hong nusia I sanggam te I phawk na in ZSM kum (10) cin Futsal kidemna November 10, 2019 ni-in kinei ding hi. Hih hun sungah hong nusia sa I sanggam te phawkna hun khat zong kibawl ding hi.\nA lutnuam te in a nunung pen November 04, 2019 (Monday) sun nai 3:00 in ZAM zum ah group khenna ki nei ding hi.\nTuni ciangciang ZSM kum (10) Futsal kidemna ah lut ding sazian hong pia sa te in anuai a teng ahi hi.\nZSM KUM (10) CIN FUTSAL KIDEMNA MIN HONG AP SA TENG\n1. IZCC FC\n2. 90’s KID FC\n3. ANLANGH FC\n4. LAILO FC\n5. CIKHA FC\n6. PIMPIH FC\n7. MBF FC\n8. LASANLUI FC\n9. ZONO FC\n10. NEKNEK FC\n11. TEUTE FC\n12. PHAITU FC\n13. ZCCM FC\n14. ZOMI INNKUAN-RAWANG FC\n15. ZOMI U-20 FC\n16. ZO LION KING FC\n17. NGALZANG FC\n18. MZCC FC\n19. KAME SUSHI FC\n20. ZOMI MAH FC\n21. MUALZANG FC\n22. SUBANG FC\n23. KAPTEEL FC\n24. ZCF-HATAMAS FC\n25. POWER PLANT FC\nTuhun laitakin kimat kihen hong tam mahmah a, Malays -ia kumpite in a gamsungah phalnalo tawh om mi tampi tak siangsak nuam ahih manin kimat kihenna hong tam to semsem ding hi ci gen khia khin uh hi. Mun tampi ah Oparasi lut kawikawi ahih manin I omna ciat ah kidawm tak, pilvang tak in om ding hanciam ni. A thukin lua mah mah ahih kei leh vakvak kei zaw ni. I omna veng kim veng pam ah zong gamtat zia om zia te hoih tak kidawm ciat ni. Mite mitdong ding leh midangte a nawnkai sak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoih tak tel pha in gamta ciat ni.\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phakhamtang in thapiakna leh idea tuamtuam piakna nong neih nadingun kong zawn phapha uhhi.\nZATO ZUAT HAMTANG DING A KISAM NAUPAAI NUPI TE\nKhanglui lai in i pu i pate in “Nau paai leh Thaltang paai” a nacih mah bangun naupaai hun sung leh nausuah ciang limtakin kidop/kikep siam ding kisam hi. A tam zaw in nausuah ciangin Zato kizuan sese lo aa inn ah a teek nu/ khuasung ah a thei zaw deuh khat peuh cialin kisuak sak ziauziau hi. Tua bang tatna hangin khat veivei khialh lohpi ding kikhial thei-in nuntakna na ngawn bei lawh thei hi.\nNaungek a om daan manin a cidam nupi ahih leh a thei/ asiamte tawh a ma ut zawkna tawh kizui in inn ah suak leh kingah mah hi. Ahih hangin Nau/a Nu in damlohna khat peuh a neih leh kisam thei sisan a kipan van leh na, siavuan, siamahte a kicinna zato zuat ding thupi pen hi.\n1. Naupaai hun sung sikhangin cibawk/ciphawmte (Pre-eclamptic toxaemia)\n2. Naupaai sung siluang te\n3. Naupeng a paaite\n4. Ta tampi nei khin naupaai te (Ta 5 pan a tungsiah a nei khin naupaai te)\n5. Thaza ne mah ta leh sisan hat zolo naupaai te(Anae -mia not responding to reatment)\n6. Kum tam khit in tacil naupaai te (Kum 35 pan a tung siah te)\n7. Kum tawm lua a tacil naupaai te (Kum 18 nuai)\n8. Ta masa te a suah lai in suah hak a sa naupaai te\n9. Lungtang natna a nei naupaai te\n10. Tuberulosis (TB) natna a nei naupaai te\n11. Sikhum zun khum natna a nei naupaai te\n12. HIV (AIDS) natna a nei naupaai te\n13. Tun tom lua naupaai te (4’10” nuai te)\n14. A thau lua naupaai te (100kg pan a tungsiah te)\n15. A gawmlua naupaai te (45Kg pan a nuai siah te\n16. Naubu damlohna a nei naupaai te\n17. Kawngguh a ngeina dan ahi lo naupaai te\n18. Nidangin nau a suah in a ki-at ngei khin naupaai te\n19. Naungek hong pusuak ma-in nau laigui hong tolh khia naupaai te\n20. Nau suak nuam agilnat hun sawtin asuak zo pahlo te\n21. Damlohna khat peuhpeuh hangin Numei van a ki-at/ a kikhui ngei naupaai te\n22. Naungek om daan manlo naupaai te\nRef: Vung Hau Lun (Third year Maternal Health Nursing Textbook leh Fourth Year Gynaecological Nursing Text Book pan a tei Zomi Daily ah suaksak sung pan ki tom lak kik hi.\nA THEIH HUAI ADDRESS PAWL KHAT\n44A, Jalan Padang Belia, 50470 Brickfields, Kuala Lumpur. Phone : 03 2272 2585\nMonday-Friday 9:00 AM– 5:00 PM\nSunday –9:00 AM—1:00 PM (Sunday ni naupai te kilak thei lo hi.)\nSaturday leh Public holiday nisim kikhak den hi.\nHEALTH EQUITY INITIATIVES (HEI)\n26-1A 1st Floor Jalan Vivekananda 50470, Brickfields, Kuala Lumpur. Phone : 03 2272 4957\nBUDDHIST TZU-CHI KL FREE CLINIC\n221, 4th Floor Wisma LTS, Jalan Pudu, 55100, Kuala\nLumpur. Phone : 03 2142 1567\nMon & Tuesday—9:00 AM—12:00 Noon\nThursday & Friday—1:00 PM—4:00 PM\nHAA BAWL NUAMTE\nWednesday—2:00 PM—5:00 PM\nSunday—9:00 AM—12:00 Noon\nSaturday nisim kikhak hi. Grab/Uber—Wisma LTS\nUN SISITNA MUN\nIOM MHD MALAYSIA\nNo. 1 Jalan Pahang, 2nd Floor, Level 3\nKPJ Health Care Tawakkal Hospital, Kuala Lumpur\n53000. Phone : 03 9235 5400\nUS CO (Culture Orientation) KAH NA MUN\nF&B Business Park, 18 Jlan Metro Pudu 2, Fraser Business Park, 55100 (Near Chan Sow Lin LRT Station)\nAUSTRALIA TENTAN KAHNA MUN\nA 14-6 Menara Atlas Plaza Pantai, Jalan Pantai, 59200\nKuala Lumpur. Phone : 03 9235 5431 (Kerinchi LRT Station ngei)\n1. Nang Khan Khup (Saizang) Ampang Hospital ah\n2. Dal Za Muan (Lingthuk) GHKL zato\n3. Thang Pau (Vangteh) Ampang Hospital ah\n4. Dim San Cing (Ngente) GHKL Hospital ah\n5. Thang Sian Tuang (Thangzang) ACTS ah kibuaipih\n1. Mung Kim Khai (Tungzang) Sri Kuching pan CID te in man-in kitan khia kik thei\n2. Za Khan Mang (Mawngken) Sungai Buloh thong ah kimuh pih thei\n3. Thang Luai (Lailo) MyRC card tawi in 17-10-2019 ni Monkiara pan Oparasi tawh kiman in MyRC zum pan thunei te tawh a kisam teng kivan in 25-10-2019 ni-in sum beilo in hong pusuak khia thei hi.\n4. Thang Khan Suan (Singzung) MyRC card tawi in 17-10-2019 ni Monkiara pan Oparasi tawh kiman in MyRC zum pan thunei te tawh a kisam teng kivan in 25-10-2019 ni-in sum beilo in hong pusuak khia thei hi.\n5. Pau Sian Tung (Singgialzang) MyRC card tawi in 17-10-2019 ni Monkiara pan Oparasi tawh kiman in MyRC zum pan thunei te tawh a kisam teng kivan in 25-10-2019 ni-in sum beilo in hong pusuak khia thei hi.\n6. Khan Kim Thang (Laaitui) Cheras IPD ah kibuaipih\n7. Khai Sian Tung (Laaitui) Cheras IPD ah kibuaipih\n8. Kham Sian Khai (Tungzang) Hulu Selangor ah kibuaipih laitak\n9. Mang Zo Mung (Tungzang) Hulu Selangor ah kibuaipih laitak\nZAM ZUM HON HUN – ZAM zum pen nisim in 9:00AM-6:00PM sung kihong den hi.\nPrevious: Esther Cingsan leh Happy\nNext: Numei manpha ~ Job Cinpi\nThuthak Tomkimcing 17 Sep 2014\nMalaysia, Shah Alam aom mohzuakna ah zusa gamtatna Video ki khahkhia\nTulaai Leitung Thuthang Tuamtuam Updates October 3, 2014\nKolbulh thuak Palaite leh Kol kibulh zolo ZAM #1\nBiakna le Ngeina ~ Rev. En Khan Hau


timestamp: atn

url: =Zomi Census Committee - Tedim pan zaksakna leh thuumna\nNu leh Pa, U le Nau, Akua mah peuh: March 17, 2014\nZomi te pen athumang, athumaan, acitak leh aki it-a hong ki ciamteh minam ihi hi. Tu laitak in i ZOMI sungah makai-pi 6, inei-a, tua te in: 1) Rev. Dr. Simon Pau Khan En, 2) His Excellency Bishop Dr. Felix Lian Khen Thang, 3) Rev. Dr. Do Suan Mung, 4) Rev. Dr. Go Cin Zam, 5. Rev. Dr. JM Ngul Khan Pau leh 6) Rev. Dr. Gin Khan Khual te ahi uh hi.\nTu tung in Zomi Bup makai te kikhopna pan (A 2-veina GZA Khawmpi-Tedim), i makai pi te-in Zomi te ading in thumanpha tampi hong tangko uh hi. Tua te lak ah, iki pumkhat na ding in "Mimal Ki Simna" (Census-March 30-April 10, 2014 ) hun ciangin, Minam hong ki dot teh "Nambat-914 ah ZOMI naci un" cih hong tangko uh hi. Athu mang ZOMI te ihih mah bang in, i makai te cih bangbang iman ding iki phawk sak kik hi.\nAhi zong in, iki thutuah ding leh iki pumkhat ding adeih lo mi pawlkhat in (i-Makai te ahilo), "914-Other" acihna ah ZOMI ci le uh teh Gamdang Mi nasuak ding uh hi" ci-in hong khem uh hi. Ui-no suktuah bang a hong suktuahna uh ahih man in um kei ni. Bang hang hiam cih leh, Matpongten ineih naak leh Gamdangmi kisuak cih bang om theilo hi.\nIki pumkhatna hong susia zo le uh (ihihna ahi ZOMI icih ngam kei leh) hong khemte nuam mahmah ding uh-a, akhutme uh sialki bangin tum in "Ka awi veh-khemzo ing" ci-in, hong ciamnuih bawl ding uh hi. Iki thu tuah\nding adeih lo mite'n hong khem zo le uh, ei-a ki pan itu ita-te dongin mi gual lelte ihih tohtoh ding ban-ah, imai lam khim bang hong zing dinga dah huai mahmah hi.\nTulai tak iki thutuahna (Unity) ilah theih hun hoih pen ahi hi. Sakmi Khangmi, Sim leh Mar ki khen kei ni. Hih bang hun hoih hong om nawnlo ding ahih teh pil vang tek ni.\nZOMI, i Makai pi ten hong khem hetlo ding uh ahih man in, amau cih bang bang mang zaw in mi khemsa in ta kei ni. ZOMI ah iki PUMKHAT nading nang tungah kinga ahih man in, Misim ding-a hong pai te-in, "Bang mi Nam na Hiam? ci-in hong dot uh teh Suakta tak leh Lau hetlo in (Zakua leh Sawmkhat li=914 ah), "ZOMI" ka hi hi" icih ding Zomi Census Committee-Tedim in lungmuang tak-in kong zasak uh hi.\nMuanna Takpi tawh (A 2 vei-na GZA Khawmpi pan aki seh-Zomi Census\nRev. Dr. Thuam Khan Thang Dr. Cing Pum Neam Rev. Thang Van Lian\nRev. Nang Lian Kap U Hang Khan Khai (E-Khai)


url: =Khang Kilumlet ~ Hau Za Cin :: ZOMI DAILY\nposted on 10 April 2016 at 7:00 am Lomkholna: Article, Hauzacin\nA diak in gam khangtote ah khang kilamdang hi. Numeite lapsangna pan numei leh pasal liangko kikimna cihte kiuanggen, kiuangbawl in kilamdanna tampi piangsak hi. Khangno sung diakdiak ah kilamdanna tam a, nasepna leh summuhna zong kilamdang hi. Tuate hangin innsung leh khuasung ah zong kilamdanna tampi piangsak hi.\nNumei tampi in pasal te mah bangin sum leh pai muta uh a, pawlkhat bangin pasal sangin khasum tam sangzaw hi. USA, Europe, Japan, Korea gamte ah nasia diak hi ciin Chicago khuapi pan thukizakna khat in gen hi. Tua bang mun ah pasal pen innsung vak hi nawnlo in numei pen innsung vak suak hi. Tua tawh kiton in innsungah thuneihna zong kilehbulh in, pasal pen inntekpa hinawnlo in numei in inntekpa suakta hi. Tua banga kilamdanna pen gam khangto masa peuhmah ah kimu hamtang hi ci uh hi!\nNumei pasal nei nailo te khasum a tam mahmah ciang a pasal deihdan uh zong tuam mahmah a, a lametna uh zong sang mahmah hi. Khuata pan himah leh khasum a tam ciangin khuapi ah pasal zong dingin vanleng tawh leng in va delh kawikawi uh hi. NY, Paris, London, Tokyo, etc cihte ah Nipini khawng va zang in kikholhna mun (club) peuh ah va tualbual uh a, pasal ding va zong uh hi. A mu a om hangin a tamzaw in a lamet uh bang mulo hi, kici hi. Tua bang mun ah kibual pasal tampi pen sum leh pai kisam hilo uh ahih manin khasum tam sang numei deih masalo in ‘numei hoih’ bek mah a deih masa pawl na hi bilbel uh hi.\nNumeite pen pasal sangin pilna zonna ah a khuak uh manlangzaw ahih manin thei pahpah uh a, pasal tampi sangin siambaihzaw, thei baihzaw ahih manin pasalte in banlo uh hi. Tua banga amau a banlo te numeite in na mitsuan masalo in amau sanga degree niamzaw, amau sanga khasum niamzaw, amau sanga lungsim ziakaizaw cihte numeite in neu etnopna nei diak uh hi (pasalte sang). Tua manin nungak tampi in pasal neihloh lawh, pasal a kisapna uh zong om sa tuanlo cih bangin khatguak om paisuak uh hi. Khanglui hun a pasal in vak ding cih banga ngaihsutna om nawnlo ahih manin numei in pasal a kisapna omlo ci lel uh hi.\nTua bang a paitoh zel leh pasal in lah ta nei theilo ahih manin leitung luah ding mihing khang kizopna tampi kilamdang ding hi, kici hi. Numeite in ta neilo in pasal nei nuam kei le uh pasal te bek in leitungah nopsa tuan ding ahi hiam ci uh hi. Pasal khasum kisam hetlo a numei a om theih ciangin, amau leh amau a kivak theih ciangin innsungah, khuasungah kua thuneizaw ding, kua tokhom tungah tu ding cih kinialna tam semsem hi ci uh hi.\nNumeite pilna, siamna, leh degree te hong sang deuhdeuh ciangin ama mipih sung sangin minam dang lak ah kibual nuamzaw hamtang hi ci uh hi. Ahang pen mipih sungah kibual sangin minam dang lak ah kibual le uh thupi kisa uh, mite in a pi muh ding sa uh hi kici hi. Tua manin minam dang tawh kitenna, kingaihna, kizopna cihte neizaw hamtang uh hi. Tua banga minam dang tawh a kikhawllo, minam lak ah a tualbawl zolo a numei pihte uh a teekkuan, a upat lam uh ciang eng mahmah uh hi ci hi. A hoihna, a thahatna teng a bei ciang amau a it taktak ding pen a mipihte bek mah na hita ahih manin ‘nungkik’ nuam liang uh a, ahi zongin kikhel khinta ahih manin a hun nunung lam vuah lungzuang khuangai in hehpihhuai mahmah uh hi kici hi.\nZomi sung bel tua bang i om nai diam ka thei kei hi. Minam khangto ihih ciang kiphu toto veve ding hihtuak hi.\nPrevious: Tedim khuapi ah Sia Kaung Thant leh alawmte thugenna lawhcing\nNext: USA paitheih nading DV Lottery ngahcih kikhemna


url: =Kawlgam sungah minam tanh kikimna leh Zomi ~ Tual Khan Suan :: ZOMI DAILY\nposted on 20 February 2008 at 11:16 am Lomkholna: Article, Politics, Tualkhansuan\nThu masa: Kawlgam pen gam neuno khat a hih hangin minam tuamtuam tampi a ten khopna gam (multi-nations state) a hihi. 2005 kum UNO i ciaptehna zui in Kawlgam ah mimal 50.7 Millions om a, tua sung pan in seh thum suah seh nih kim pen (33.8 Millions) Kawlmi hi a, tua sungah Chin (or) Zomi minam mimal vekpi pen 1.5 Millions om in kiciamteh hi. Zomite pen minam tawm (minority) a hih hangin taang kampau (language), taang tangthu (history), taang lai (literature/script), taang ngeina (common culture), zia leh tong, neek zon’na le a honpi-a teen’ khopna a tuam in nei uh a, leitung bup in minam khat neih dingin a ciapteh uh a om sa minam khatpeuh tawh zia leh tong kibanglo uhhi.\nTua minam hihnate kepcing theihna ding lampi om kei leh a kim leh paam a teng minam liante in deep in Zomite minam hihna bei mang ding hi. Tua a hih manin minam neute hamphatna (minority rights) thu masa sungah,“ Minam neute tenna gam ah gamleivai (politics) leh nisim nuntakna ah kilemna a omna dingin a maute minam hihna, biakna leh kampaute kemcing in sang khan ding hi’’ci’n kigelh hi.\nHih lai sungah“Zomi“ ka cih ciangin G.A Grierson kaihkhop Linguistic Survey of India Vol. III Part III laibu sung a Meitei te a hilo, Tibeto-Burman minam pan a piang Chin, Kuki leh Mizo a cih minam teng a huam sak ka hihi. A hizongin India gam sung a teng Zomite thu pen hih lai sungah gelh ka sawm kei a, Kawlgam sung a om Zomite thu gelh ding ka ngimna a hihi. Kawlgam sunga om Zomite pen Kawl kumpi te’n zong minam khat in hong ciamteh uh a hih manin 1989 kum in Zomi National Congress (ZNC) party pen kumpi ah register bawl sak uh hi. Tua hi a, Zomite zong Kawlgam sungah om minam dangte tawh liang ko kikim a nuntakna ngah theihna ding in lampi kei muhna ka hong gelh ding hi.\nA hizongin, Zomite pen kam siatna tawh a pualam mite in min dang tawh hong ciapteh in hong kithei hi. Kawlgam sunga om Zomite pen leitung kumpite in Chin in hong ciamteh uh a, India gam sunga om Zomite pen Kuki in hong ciamteh uh hi. Min tuamtuam hong kiphuah sak a hih manin minam dangte in minam tuam bangin hong theih bek uh hilo in, Zomite sung mahmah ah zong unau sanggam melmak bangin khat leh khat i kitel khial thei hi. Hih bang thu kong gelh ciangin mipawl khatte in min leh puam pen thupi sa keng; a leikiak (nature) kilam dang kei peuh leh ci kha ding uh hi.\nMin leh puam in mihing, ganhing leh nate hihna leikiak kilam dangsaklo mah ding hi. A hi zongin tua nate khempeuh in leitung piancil a kipan in a mau tawh kituam min leh puam a nei sa vive a hihi. Pasian in zong a bawlsa nate khempeuh a mau tawh kituak ding min pia tek a, a ma khut ma tawh a bawl mihing min pen Adam a phuak hi. Na khempeuh a piangsak Pa in min leh puam pen thupi ngaihsut in min neilo in na khat bek bawllo hi. Tua a hih amanin ei Zomi te in i minte pen koi pan bang ci ngah i hiam cih tawm i en ding hi.\nI theihsa mah bangin “Chin” deih le deih lo pen Zomite sungah buaina lianpi khat ahi hi. Chin a deih mite in Chin pen 1896 kum a Mangkangte in Chin Hills Regulation,1896 sunga hong kiciaptehna sa leh leitung bup a mite hong theihna sa a hih manin zat ding hoih hi, cin gen uh hi. Kawlgam sungah zong Kumpi te’n Chin mah tawh hong ciamteh uh a, eimite nasepna khempeuh Chin min tawh kiciamteh a hih manin Chin pen taisan leng supna om zaw ding ci uhhi. (Ngaih sut beh ding khat ah Leitung kumpite in eimite pen Chin tawh hong ciamteh uh a, ei le ei pen Zomi in kiciamteh i hih manin biakna nasepna ah Chin a kici mite Zomi in leitung bup in a theihna zong phawk ding kisam hi.)\nTuhun Kawlgam sunga om eimi (Zomi)-te pen Kawl mite’n “Chin” min hong na vawh uh a,Mangkangte‘n Kawlgam hong lak uh tak ciangin “Chin“ min tawh hong ciamteh sukpah uh a hih main tuhun in Kawlgam le leitung mun tuamtuam-ah “Chin” min tawh hong kithei hi. A hizongin “Chin” cih kammal a, Kawl kammal,“Khyan“ pan hi a , “Chin” minam-a hong kiciamteh minam tuamtuamte’ kammal sungah a nei kha om lo ahih manin hih pen minam dangte kiang pan i ngah hi, cih pen kitel mahmah hi.\nZomite in ‘Chin“ min koi pan bang ci ngah uh hiam cih tawh kisai in Prof. G. H. Luce’ genna zui-in ci leeng, Pagan hun lai-in Zomite pen Irrawaddy le Chindwin gun zang-ah kizeel khin ta uh-a, Kawl leh Zo kikal-ah gal le sa kineihna om ngei lo a hih manin kilawmtaatna lahna-in “lawm” or “hai tawipih” cihna hi-a, “Chin” cih Kawlte’ min vawh kammal a pai suak ahi hi. Hih thu tawh kizawitawn in UN-ah Secretary-General a seem U Thant in “Pyidawtha Khayi- jynfawmfwm c&D;” laibu a gelhna sungah ” Taungu hun Bayinnaung kumpi hun leh Inwa hun Alaungpaya kumpi te hun in Zomi te in kawl kumpi a dingin galkap a sem tampi om hi ki ci hi. Pagan huan lai a Kawl tangthu sungah Kawl leh Zomi te kikal ah a ciapteh tak ding galki dona om ngeilo hi.” ci’n na gelh hi.\nZomite sung thu a kan taktak Kawl mite in ei leh ei sungah, Chin kici lo in i min man tawh i kilawhna hih bangin na gelh uh hi. Lai gelh siam leh politician ahi, U Thein Pe Myint in csif;0daowwkdif; ordkif; tp laibu sungah “Kawlte’n “Chin i cih minamte pen amau’ min bul (origin name) pen Zomi hi-a, Chin kici lo uh hi,” ci’n na gelh hi. Tua banah Kawlgam tangthu (History) a siam mahmah Professor Dr. Than Tun in,“Chin pen Kawlte’n neu lawm a cihna a kizang Chin pen kizang suak hi ding hiam cih ngaihsutna nei ing. (a) Tanglai mualsungte ah kawl leh Zo kikal ah gal kidona om lam kimu lo hi. (b) Chindwin gun sak lamah gal beng in a kipai hangin sila in kimatna omlo hi. Lungkim tak a sila kizuakna bek om hi.Kawl te pen Thet, Kantu, Mon,Shan, Wa, Palaungte tawh gal kisimna om a, kawl leh Zo pen kilawmtatna uh hi. …Tua hi a, Pagan hun a, Zomi (csif;) mun leh mual pen Chindwin gun dung Mungywa saklam teng hi ding hi’’ ci’n na gelh hi.\nZomite sung pan in Zomi tawh kisai lai leh Zo Tangthu (Zo History) a gelh Dr. Vumson Suantak in Chin min i ngahna a genna ah“Tibeto-Burman minam lian sung pan a piang a diak in Zomite pen Sen gam nitumna sak lam a teng Lolo minam pan a piangkhia/khangsuk a hihi.Sente in tua Lolo minamte pen“Chiang“ ci uh a, Zomite tawh Chindwin gun kima kizopna a nei Shan mite tuni ciang dong in Zomite a min vawh uh tawh kibang hi. Kumzabi 17th mai lam a Zomite tawh kizopna a nei Kawlte in Sente leh Shante min vawhsa zui in Zomite pen Chiang ci uh hi.\nAhizong in Pagan hun a mualsuangte ah Kawlte in Zomite a gelh uh ciangin “Chiang“ cilo in “Chan’’ ci’n na gelh hi. Kampau leh lai gelh zia pen a hun zui a kilaih to den a hih manin tu laitak a Chin kammal kigelh zia zong Pagan hun lai a kigelh zia tawh kibanglo hi. Linguistic lam a kan University of California pan Kenneth Van Bik in,” Chin kammal pen Asho Chin te i kammal pan kipan hi a, kammal Khlang or hklaung ( pronounced khyang) pen kawlte in lammal kipatna khy pan ch tawh a laih uh a hihi, na ci hi.\nIndia gam sung-a om Zomite leuleu pen “Kuki” cih min hong kivawh leuleu hi. Gamkek Mangkangte’n Assam gam lam a laak zawh uh ciangin Manipur lam hong keek to uh-a, Bengali minamte tawh hong tonto khawm uh ahih manin Bengali minamte’ hong min vawhna ahi “Kuki” min pen Zomite’ minam min dingin a kipua suaksuak ahi hi. “Kuki” cih min tawh a hong kisap cilna-a kiciamteh thu (record) masa peen in 1512 AD kum pawl-a Tripura tangthu (history) sung ahi hi. 1490 AD kum kiim pawl-a, Tripura gam ukpipa Raja Dhanya Manikya in Tripura gam Thanangchi gammang tulak-a teeng minam mawlte (wild tribe) genna Kukees cih kammal pan hong kipan hi leh kilawm hi.\nLai gelh leh thu telsui mitampi takte in Kuki pen Bengalis kamma hi a, mual tung a teng a sasial ne minamte cihna hi ci uh hi. India gam sunga om Kuki ci a mite ciapteh a hi Zomi minamte sung pan in Thado kampau lo nam dang khempeuh in Kuki pen minam min dingin sang zolo uh hi. Tua mah bangin Kawlgam sungah zong minam min dingin Kuki pen ki deihlo a hihna Col. Khen Za Moong in a gen na ah,“ Kuki” pen minam min dingin deihhuai lo hi. Bang hang hiam cih leh “Kuki” cih pen minam mawlte (wild tribe) cihna hi, ci’n na gen hi.\nZomi cih min pen mi nam dangte in “Chin” le “Kuki” ci-a hong theih minamte sungah i min maan le i min bul (real and origin name) ahi hi. Bang hang hiam cih leh: Zomite in lai i neih ma hun-in i minam ngeina le tangthu khempeuh (beh le phung khangthu-a kipan) pen lakam (poetic term) tawh na kihilh uh-a, tua tawh thu kiciamteh hi. Tua ahih manin Zomite’ thu bul a kan ut le a thei nuam mi khempeuh in laibu sung-a kigelh thute bek etna tawh kicing zo lo ding-a, Zo ngeina lakamte hoih takin a tel kul hi. Tua Zo ngeina lakam sungah Zomite’ thu tampi om hi. Lakam pen Zomite’ tangthu bul ahi hi.\nTua ahih manin tu hun ciang dong lakam tawh thu genna hi-in, la phuahna hi ta leh unau Thado-Kuki-te’n zong “Chunnu Zogam”ci’n Vedio Cassette tawh a hizongin , “Ka ngaisang peen e, Chunnu Zogam, gamdang zosiah sang!” ci’n la tawh a hizong “Zo” min maan na gen den uh hi. Unau Mizo a te’n,“ Ka Zoram nuam ah“ ci’n la na phuak uh hi. 3rd Chin Rifle Batallion sunga la kideih mahmah a hi “Kan Zotlang ram nuam” ci’n Pu Rokunga in “Zo” min maan na gen in la na phuak hi. Tua bek hi lo, Zomite’ aadingin la kam (poetic term) le ngeina la (folk song)-te pen lai i neih ma hun pek-a kizang hi-a, tua sunga kizang kammalte ahi “Zolei”, “Zoram”, “Zofa” cihte pen Zomite’ aa ding thu bulpi peen le tangthu maan peen ahi hi.\nBang hang a Zo min deih a, i la kam sungte ah Zo kihel den hiam? cih pen ngaih sut huai thu a hihi. I lakamte ah Chin leh Kuki kammalte kihel lo in, i pu leh pate in zong a pianna uh a gen uh ciangin Zo kammal na zang den uh hi. Tua a hih manin eimite pen Zomi i hihna i ngeina leh i lakamte sung pan in kitel mahmah hi. Zomi te pianna thu a kan leh a tel sui Pu Khup Za Thang in tu hun a Chin leh Kuki ci’n minam dangte theih minamte Zo pan a piang a hihna Genealogy of the Zo Race of Burma laibu sungah a lim (table) tawh hoih tak in na lak hi. Tua banah Genealogy of Hmar Tribes cih laibu a gelh Pu Dr. Lunghnema in zong Hmar minamte pen i Pupi pen Zo a hihna na gelh hi. Tua a hih manin Zomite pen i piankhiat a kipan minam min neisa a kipiang a hih manin minam dangte in bang min tawh hong vawh uh zongin ei leh ei Zomi a kici leh i miman pen Zomi a hihna a phawk tawntung minamte i hihi.\nMangkangte hun sung leh Zomite:\nZomite pen nidang hun pek-in ei le ei ki-uk-a, minam dangte’ ukna nuai-ah ki-om lo hi. A suakta minam i hi hi. Kawl tangthu (Burmese history) sungah i sin thu a hi 1885 kum-in Kawlgam bup khempeuh Mangkang kumpi gam khut nuai tung hi a cih pen a maan lo ahi hi. Bang hang hiam cih leh tua hun-a Kawlgam kici le tu hun-a Kawlgam kici pen a huam khak leitang kibang lo hi. Tua hun lai-in, Kawlgam kici pen tu huna Kawlgam laizang ahi, zanggam bek teng ahi hi. Shan, Kachin, Zomi cihte pen tua hun lai-in Kawlgam kumpi ukna nuai-ah om lo hi. Tuhun Kawlgam pen Mangkang kumpi a paikhiat ding tak teh Kawl mite tawh gam khat sunga om khop ding thukimna laipi Shan gam Panglong khua-ah minam makaite’n letmat thuh na pan hong piang khia gam a hi hi. A taktakin Zogam pen Mangkangte’ khut sung a tun’ kum pen 1896 kum hi-a, tua masiah pen Mangkangte Zogam-ah a om uh hangin ukna taktak nei zo lo uh hi.\nMikang kumpi in 1887 kum March kha in Zogam sung Kalai gam (tu hun in Kalaymyo ki cihi) lam ah Capt. Reid ( laimal gawm a khial thei hi) makaihna tawh Gurkha galkap (300) hong kuanto uh a, Kalay khua ukpi dingin Pu Pacin a koihna uh leh a zenzen in a mah ( Pu Pacin) Zomi te’n a do leh mikang galkap te’n hong nuaicip ding hi ung cih Zomi makai te kiangah gen hi. Mikang te kalsuan zia pen Zomi leh Zogam it makai te in i gam hong laksak ut uh hi cih zia phawk uhhi. Tua lai takin Laytha khua ah hausa a sem Pu Thuam Sian in mikang galkap te in thaang (Laytha) mual khenga na hong pai uh leh hong kap ding hi ung ci’n a dawng thuk hi. 1888 kum December kha ciangin Gen. Geoge White makaihna tawh mikang galkap tampi tak in Zogam hong do uhhi.\nMinam leh gam it Zomi te in zong luang leh ban phal in mikang galkap te a do thuk uh hangin galhiam kibatlohna hang tawh a tawpna ah mikang te vaihawmna pen lungkimlo takin a sang uhi. 1892 kum ciangin Zogam saklam teng a hi, Haka, Falam leh Tedim gamteng gawm khawm in Chin Hills ci uh a, vaihawm mangpi dingin Maj. Brown koih in Falam khuapi ah zum a tu sak uhi. 1896 kum in British Parliament panin “Chin Hills Regulation, 1896” gelh uh a, Zogam pen hih thukham zui in kawlgam ukpi (Governor of Burma) in direct in uk hi. Hih thukham pen Zomi te leh Kawl mi te vaihawmna khat nuai ah om khawm ngeilo i hihna bulphuh a kibawl a hihi.\nCik mah hun a, minam dangte khut nuai a tung ngeilo Zomite pen mangkangte ukna nuai a om ding ut hetlo uh a hih manin a mau hihtheih zahzah in mangkangte na langdo uhhi. Zomite ukna ding a mangkangte phualpi a hi Fort White/ Kennedy Peak na sim uh hi. Tua bangin mangkangte langpanna hangin Zomi te sungah thah leh mat a tuak mi hangsan pawl khat na om hi. Tuate sung pan Pu Thuam Thawng leh a tapa Tg. Pau Dal pen mangkang te’n man uh a, Kendat thong puak in tua thong sungah a maute si uh hi. Tua banah Pu Kai Tuah pen Myingyan thong ah puak uh a, Pu Khai Kam pen Andaman tuikulh ah puak uh hi.\nMangkangte in Kawlgam ki-ukna sungah Zogam na koihlo in “Frontier Areas/Excluded Areas) cin a mau mah in Governor khat koih in Hausa thu neihna kipsak suak in a tuamin vaihawmna nei uh hi. Kawlgam pan in Zogam a khual zin ding mite in zong phalna (permit) ngah masa lo in kua mah pai theilo hi. Minam suakta leh gam leh lei a nei minam khat i hihna a kilatna a hihi. Hih thu tawhkisai in “…. Shan,Wa,Kachin,Chin(Zo) minam te tenna mun leh mual teng pen mikang gam-ukpi (governor) khut nuai ah gam khentuam in om a, kua mipi palai peuhmah in va sawk pih theilo hi” ci’n na kigelh hi.\nTua a hih manin suahtakna zong Kawlgam tawh a kibangin piak ding geelna na nei masa lo uh hi. Burma gam suahtakna piakna ding tawh kisai in British PM (1937-40)a sem Arthur Neville Chamberlain in “Kawl a hilo mualstung mite a hi, Zo (Chin), Shan, Kachin minamte tenna mun teng pen tua minam te mahmah in a mau minam te tenna mun leh mual te kawlte tenna gam tawh gawm khop ut ung a cih mateng uh a tuam vilvel a koih lai ding” ci’n na gen hi\nZomite in mangkangte ukna nuai pan suahtakna ding a zon laitak un Gen.Aung San in “Ko Kawlmite pen mikang te sila utnawn kei ung,tua mah bangin mualtung mite zong mikangte sila ding in phal keiung, tua ban ah mualtung mite pen Kawlmi te sila suaksak ut tuan kei ung”ci’n Feb.9,1947 ni-in a gen ciang in Kawlgam mualtung mite lungsim zang mahmah uhhi. Hih thu tawh kisai in “Kawlgam leh mualtung mite gam gawmkhawm leng zong tua gamte ii gamsung vai pen mualtung mite mah in vaihawm ding hi. Lal khiatna (succession) a deih uh leh zong lal khiat theihna zong kipia ding hi” ci’n 1946 kum in Gen. Aung San in mikang mi Mr.Bottomley kiang ah a ma lunggelna gen beh hi Hih thute mualtung mi makai te’n a zak uh ciang in muanlahna teng bei in Kawlte tawh kipawl in suahtakna lak ding khensatna nei uhhi. “ Kawl mi te sa tanh leh Zomi te sa tanh kikim ding” cih thu Zomi makai ten um uhhi.\nA tung a Gen. Aung San kamciamte hangin mualtung mite in Kawlmite muang uh ahih man in 1947 February 12 ni’n Shan gam Pinlong khua ah “onghu Kawl kumpi (interim government) tawh kipawl khawm zual man in Shan, Kachin, Chin (Zo) minamte in suahtakna a manlang zaw in ngah ding” cih thupatna in zangin 1974 kum February 12 ni in Kawlmi palai Gen. Aung San, Shan mi (13), Kachin (6) leh Zomite palai Pu Thawng Za Khup (Tedim) Pu Hlur Mung(Falam) leh Pu Kio Mang (Haka) te’n thukimna laipi ah letmat thuh uhhi. Hih thu kimna hangin 1948 kum January 04 ni in tuhun a Kawlgam sunga om minam khempeuh in suahtakna i ngah hi.\nParliamentary Democracy ki-ukna leh Zomite (1948-62)\nPinlong thukimna pen thuman taktak a hih leh a hihloh theihcian na ding in Col.D.R.Rees-Williams makaihna tawh 1947 March-April kha sung in Myamyo ah mualtung mite sittelna omhi.Tua pen tangthu sungah Maymyo Inquiry ci’n kithei hi. Hih mun ah Gen.Aung San a kihel theihloh hangin U Nu (Burma ah PM masapen) kihel thei hi. Gam lamkhiat ding zia, gam vaihawm ding zia, gam kalsuan ding ziate tawh kisai mipi deihna muh khiatna ding ngimna ahihi. Tua lai a Zomi te aitang a va kah palai Capt. Mang Tung Nung leh makaite in gamlam khiat ding dan leh gam kivai hawm ding dan a gen ban uah “gamke gawmkhop gam(Federal state) in kipuak ding,bang hun peuh in lal khia thei ding, Kalay-Kabaw zanggam teng leh Khamhti-Homalin gam ciangciang pen ko gam a hih manin Zogam in hong ciamteh sak un” ci’n thu nam (16) kihel Zomite deihna va pulak uhhi .Zomite’ sila ut lohna lungsim leh suahtakna, kikimna deih lungsim kilatna ahihi.\nKawlgam in suahtakna a ngah khit ciangin thuneihna a ngah AFPFL in kawlgam lamkhiatzia ding a gelna sungah gamke(State) ngah thei ding minam te neih ding thukhun hih a buai a bangin na gual uh hi.\n(a) Gamgi kician nei leitang nei minam hi ding\n(b) Kawl pau tawh kibanglo kampau minam ding\n(c) Ngeina kician/kibang nei khawm minam hi ding\n(d) Mun leh muan nei a taang ten khawm minam hi ding\n(e) Sum lei sum zuakna ah a kilawm ciang khat kito delh zo minam hi ding\n(f) Mimal (population) a kilawm ciang khat om minam hi ding\n(g) Gamke( state) khat a tuam om ding utna nei minam hi ding ci’n na geel uh hi\nPinlong thukimna a sunga om sa bangin Zogam state ngahna ding vai tawh kisai kikupna a om teh Pu Vum Ko Hau in, “ Ko Zomi (Chin) te pen state zong deih lua tuan kei ung. Kawlte hong piak bang la nung, lung kim lel ung. AFPFL zong tua bangin gen zo ung , a cih takteh 1947 kum kawlgam bup thukhunpi Article 196 leh 197 te sungah Zogam pen gamke (state) pia lo in Chin Hills Special Division leh Chin Affair Council phuh khiat ding ciang bek kipia hi. Zogam Vuanzi ding pen mipite in deihtel theilo in bulpi (central) kumpi pan in hong sehsak pah uhhi. 1956 kum in Zogam ah vuanzi (minister) ding in mipi’n Pu Za Hre Lian a tel uh hang in tua hun a Prime Minister U Nu in sanglo in Pu Shing Thang pia hi.\nHih thu ah mipi lungkim lo ahihman in Tedim ah U Nu hong zin ciang in Pu S.T.Hau Go in “Bang hang in vote tawh kitelna pan a ngah Pu Za Hre Lian in vaisai mangpi semlo in, vote ngah lopi Pu Shing Thang in sem hiam?”cin U Nu kiang ah dotna bawlhi. U Nu in zong tam dawn selo in sangmang Rev. Nelson kiang ah “na mihing kemcing in” cih san ziau hi. Pinlong thukimna ah namneu namlian cih omlo in Democracy pak leh gahte a kikim in lo khawm ne khawm ciat thei ding cih a hihhang thunei tute in democracy paidan tawh kituak lo a sep a bawl te uh hilh a,kawk muh ding na ngawm kikhak tan hi.\nDemocracy paidan ah gambup vaihawmna Innpi (Parliament or Congress) pen dei (2) nih in kikhen hi.Innpi tung nung (Chamber of Nationalities) leh Innpi nuainung(Chamber of People’s Representatives) ahihi. Innpi tungnung a tu ding mipi palaite pen minam tuamtuam pan palai kikim a kisawl hi a, namlian namneu cih omlo satan kikim ciat lahna ahihi. Tua banah nampi te’n namneute nawmvalh in a nektum loh nang uh leh namneute in a mau minam ngeina (Cultures),lai( literature), pupa tawndan (Custom), kampau ( languages) leh namdang tawh kibang lo minam vaite a kepcing theih nang uh ahihi.1947 thukhunpi dung zui in Innpi tungnung ah nam tuamtuam te panmun ngahzah in – 1947 Kawlgam Constitution a Athet Hluttaw palai sazian\nMinam Palai Pahzah Ratio\nKawl (Burman) 53 (53:125)\nShan 25 (25:125)\nKaren 24 (24:125)\nKachin 12 (12:125)\nChin 8 (8:125)\nKarenni 3 (3:125)\nNote: Kawl mi in palai panmun (53) ngah a, Zomite in palai panmun (8) ngah a hih manin Vote tawh thu khenna ding munah Zomi/Kawlmi (1/7) a hih manin kizo ngeilo ding hi.\n1974 Kawlgam thukhunpi puahphatna (Amentment) ding hanciamna tawh 1961 kum in Shan state, Taungkyi khuapi ah mualtung mi makaite in thu kikupna nei uhhi.Taunggyi Conference ah Zomi palai Capt. Mang Tung Nung in, “suahtakna ngah zawh kum (14) sungin mualtung mite deihtel khensatna (self-determanation) bei mang khit dek hi, ci’n a hizongin, Pyima (Proper Burma) cih om tuanlo in, kawlmi te zong mualtung mite bangin state khat bawl ding cih a hizongin, tua state te kigawm khawm ciangin administrative power, judicial power leh legislative power te state khempeuh in a kikim tek a, a ngah banah, central kumpi thuneihna pen a kilawm ciang ciangtan (limit) ding cih a hizongin , na gen hi.\nHih thu kikupna pen nam khempeuh tan kikim, hamphatna kikim, liangko kikim a kalsuan khop ding deihna hina pi’n nam neu te tawh tan kikim ding a deihlo Thakhin Ba Sein i nungzui Kawl galkap mang Gen. Ne Win in gam kikek na ding vai hawmna hi, ci’n ngawh in gambup thuneihna 1962 March kha ni (2) ni’n PM U Nu tung pan in sutkhia hi. Tua banah mipi deih tel palai te tawh kiphuh khia Chin Affairs Council zong Declaration No. (10) tawh 1962 March (3) ni in phiat mang hi.\nBurma Socialist Program Party – BSPP leh Zomite\nGen Ne Win in a mah’n kumpi a ngah suak theihna ding ngimna tawh Burma Socialist Program Party -BSPP (Mahsahlah) phuan khia a, 1974 kum in kawlgam bup a ding thukhunpi a thak gelhsak hi.Gam lamkhiat zia ah zong minam neuter state (7) leh Kawlmite tenna mun teng division (7) in kikhen hi. 1974 kum BSPP makaihna tawh Kawlgam thukhunpi sungah Innpi tungnung (upper house) ah palai panmun (224) om a,tua panmun te minam zui in:-\nMinam Palai mimal Ratio\nChin (Zomi) 12\nKayah (Karenni) 12\nGalkap deih guan 56 Kawlmi vive a hihi\nTheihding: Kawlmi palai ( galkap deihguan a kihello) pen Zomi palai i a zah sagih pha hi. Vote khiatna ah Zomi Vote khat ah Kawlmi in vote 7 nei hi.\nMangkang kumpi te hun lai pek pan kiphuah khia Chin Rifle Regiment min tawh Zomi galkap tampi in Kawlgam hutna dingin na sem uh hi. 1949 kum in Yangon kumpi cih ciang dong min ngah Kawl kumpi in gam kitapkhap lohna dingin Zo paltan tampi tak in a luang leh ban uh na pia uh hi. Kawl kumpi hong khan ciangin tua a om sa Chin Rifle Regiment ah Zomi te omsak nawn lo in minam dang te guang uh a, a mau deih bangin nasem in minam dangte tawh hong kimai mial sak uh hi.\nGalkap kumpi (SPDC) leh Zomite\n1988 kum in Kawlgam sung democracy deihna tawh a buai ciangi galkap kumpi in kawlgam thuneihna la khia leuleu uh hi. SPDC makaihna tawh 1993 kum pan in kawlgam ki-ukna ding thu khunpi gelhna dingin National Convention ci’n galkapte kaih khop palai tawh bawl uh hi. Tua National Convention pan a kigelh kawl gam thukhunpi pen 2008 in kipsakna nei uh hi. Kawlgam lam khiat ding zia pen Region (7) leh state (7) leh Union territories (1) cih bangin na gelh uh hi. SPDC makaihna tawh kigelh kawlgam thukhunpi sunga Inndei tungnung (Upper House) a tu ding palai pan mun, minam palai panmun ngahzah leh galkap deih guan mi kibang hi. Galkapte deih guan panmun 56 teng zong Zomi bup I ngahzah sangin tam zaw khin hi.\nKawl mi te in Zomite leh minamneute lu phot zawh lohna dingin a hunhun in han ciam uh hi. 1974 kum BSPP gel thukhunpi tawh kizui in 1974 kum January khat (3) ni pen Zogam in gamke (state) in kiciam teh hi.A hizongin deihsakna tak tawh kipia a, BSPP i gamuk vaihawmna ah a nop zawkna ding deihna tawh administrative Unit khat ciang bek a hihi.\nKawl te in Zomi te ngeina leh minam vai te a mang thang theihna dingin lampi tuamtuam tawh hanciam den hi. A masa in ” Chin Special Division” pen ” Chin (Zo) State” a hong piak ma in ” Zomi nam ni” pen ” Chin Special Division Day” cih tawh khel ding hanciam masa hi. 1974 kum thukhunpi zui in Chin Special Division pan Chin (Zo) State a hong piak ciangin “Zomi nam ni ” pen ” Chin (Zo) State Day” cih min vawh sawm leuleu uh hi.\nZomite bitna ding lampi khat\nTulai tak a Kawlgam sunga om minam khempueh leh Zomite thuak thute khempeuh kipatna bulpi in U Chan Thun makaihna tawh kigelh 1947 kum kawlgam thukhunpi buaina (Consitutional Problems) hang a hihi.1947 kum thukhunpi sungah Shan, Kachin, Kayah state leh Chin Special Division a kilam khiat hangin tua hun lai a Kawlmite tenna Proper Burma a kici gam (43.2% land area) pen state khat a kikoih lo bek thamlo in, Kawlgam bup thuneihna sangpen (sovereign authority) a mau khutsung ah om hi.\nTua a hih manin Kawlmi a hilo minam dangte pen Kawlmi tawh tawh kipawl a gam lamkhia tawh kibanglo in Kawlgam vabeel tawh kibang zaw hi. U Aung San in 1947 kum AFPFL khawmpi (convention) ah kawlgam lamkhiat zia ding tawh kisai a thu gen “Kawlgam pen unitary state tawh kilam khia theilo ding a, minam neute in a mau gam sung vai leh minam ngeinate a kepcing theihna dingun federal state bek tawh kilam khia thei ding hi,” a cih pen a mah a sih teh ki zang nawnlo suakpah hi.\nKawlgam pen gam lianlo khat a hih hangin tulai tak a galkap kumpi genna zui in enleng, Kawlgam sungah minam (race) pen (135) om hi ci uh hi. Tua minam (135) te in a mau minam manthatlohna ding leh ngeinate kepcing theihna dingin gam lamkhiat zia (formation of state) leh kumpi kivai puakzia (types of government) hoih kisam hi. Tulaitak a Kawlgam pen 1947 kum a piang khia hi a, minam khempeuh in “satan kikim ciat ding” deihna leh ngimna nei a lungkim tek a kilam khia ahihi. Minam khempeuh satan kikimna dingin gamlam khiat zia ah minam khat tekin state (or) territory khat tek neih ding a, “Kawlte tawh hamphatna kikim ding, minam neute in amau mun leh mual sungah thuneihna kicing nei ding, a kawlgam pan lalkhiat ut hun in lalkhiat thei ding ” cihte pen gambup thukhunpi in kipsakna (guarantee) a piak ding a hihi.\nZomite in leitung ah minam dangte tawh tan kikim a I minam ngeina leh suahtakna I I ngah kikna dingin I tenna gam in tua suahtakna leh minam ngeina kepcing theihna ding lampi a honsak gam kisam hi. Zomi namni a pian khiatna thu guipi in mimal khatciat in gam sungah suahtakna a kikim in nei ciat ding deihna hi a, I sepsa thamante suakta taka kepcing theihna ding ngimna a hihi. 1974 kum February 12 ni a Kawlgam suahtakna ding a kisam letmat thuhna laipi sungah “ Minam neuter in Kawl minamte tawh kibangin hamphatna ngah ding” cih thu bulphuh in kawlgam kilam khia a hihi. Suahtakna ngah khitciangin 1947 kum thukhunpi sungah U Chan Tun in kawlmite pen to ding mun ah koih a, minam neuter pen sawltak dinmun ah koih hi.\nU Chan Tun mah mah in zong kawlgam thukhunpi tawh kisai in Hugh Tinker kiangah a gen kikna the, “Ko gam pen a thu in federal a hih hang, a taktak in unitary gam hi zaw hi”, na ci hi. Buaina a om ciangin tua buaina vensakna dingin buaina a pianna hang en in kan cian leng tua buaina pen veng siang theih bek hi. Kawlgam sungah om buaina zong a ven na dingin buaina kipatna bulpi a hi thukhunpi buaina puah phat ding a hihi. Pinlong thukimna sunga om bangin minam khempeuh hamphatna kikim ( equal rights) a pia thukhunpi bek in kawlgam buaina veng ding a, minam khempeuh in suahtakna I ngah taktak ding hi. Zomi tei in zong I lunggulh mahmah Mangkangte tung pan I deih suahtakna pen Kawlgam in hong hencip sak lai a, Pinlong thukimna a om sa zuiin na a kisep ciang bek in Zomi te in suahtakna mantak I ngah zo pan ding hi. Tual Khan Suan (February 20, 2008)\nPrevious: Biography of Capt. Mang Tung Nung (1901-1968)\nNext: Microsoft Excel ah Formula tawh laimal atawm pan atam gualhdanding\nAhilo lam aa kiging Zomi te ~ Dr. Mangsan\nGambup Makaipi Makaih Ki-ukna (Presidentialism) ~ Bob Tuangpi


url: =Leitung mite’ thuak pulnatna lianpi (9) ~ Suumpi :: ZOMI DAILY\nposted on 16 March 2020 at 9:54 am Lomkholna: Article, Health\nLeitung Pulpi (9) Vei leh Egypt Gimna: Wuhan Coronavirus Lungngaihna – Leitung tangthu laikung laidal tawh hoih tak a ki ciap teh theih zawh mihing te’ tangthu sungah pulnatna lianpi (9)vei tung khin hi. Khatvei hong tung lai zenzen leh (10) veina ding hi ta hi. Laisiangtho sungah zong Pasian teeltuam Israel mite Egypt gam pan a paikhiat theihna dingin Gimna Lianpi(10)vei na tung a, a (10) veina panin Pharaoh kumpipa in thuak zonaw lo a Pasian mite paikhia sak hi. A zenzen in Wuhan Coronavirus pen a (10) Veina hi zenzen leh zong Pasian tate’ a dingin suahtakna lianpi hong piang zaw dingin ka lam en hi. Leitung taangthu sung a gimna lianpi nam (9) te a tomin en suk pak ni.\n1. Antonine Pulpi (AD 165)\nBang hangin Antonine Pulpi kici cih I thei kei hi. The Plague of Galen zong a ci om hi. Ka up mawh in tua hun lai a, kumpi/makai gilo te a min vawhna uh hi kha dinghi. Ei zong Nargis Upadi cih mah Pingpei Kumpi cih mah neithei tei saap I hih ciangin maw. Hih a masa pulpi pen tangh(meima gilo mahmah) natna hang ci hi. Mesopotamia gam ah galdo in a pai Zawmah galkap te-in kisil ngeilo uh a, tua gam a lungno te-in a pehna pan ki ngah hi. Tanglai gamlim sung a Asia Minor, Egypt, Greece, leh Italy gam tengah meima vei in nupi papi dongah kap in tau ngeungeu uh hi. Mihing million 5 bang si ahih manin leitung a bei ding in kisa in ki lau mahmah hi.\n2. Justinian Pulpi/ Plague of Justinian (AD 541- AD 542)\nByzantine Empire, Mediterranean Tuipi kiim a om gam teng leh khuapi lian te-ah ki zeel a, tua hun in leitung mibup pen million 200 phalo ding hi mah leh mihing million 25 tak in phamlawh in mualtuk lam zuan uh hi. Constantinople khuapi bangah nikhat in siluang 5000 ta bang phuum uh a, la zong sak manlo, innteek hun zong zang manlo ci hi. A khua zang uh mimal 100 ah 40 (40%) si gai ci thong hial hi.\n3. Sungpai Zavat Pulpi (1346 -1353)\nThe Black Death kici hi. Mihing millions 75 – 200 kikaal in sihlawh hi. Europe, Africa leh Asia gam pawl khat ah puul tung a, kum (7) sung ki lawh toto hi. Europe gam miphazah ii a langbang si khin dingin ki um mawh hi. Crusade gal a lelhna uh zong hih pul natna hang hi dingin Church History ah ki gen hi. Hi zavat lungno pen Asia gam pan ki pan a, khualzin tembaw te tung a om zusa te, hik leh khah- uili(fleas) te tung pan a ki lawh hih tuak hi.\n4. A Thum Veina Zavat Pulpi (1852-1860)\nHi natna pen India gam pan hong kipan khia hi. Ganges gunpi dung leihoihna mun tengah kizeel masa a, Asia gam, Europe gam, Africa gam leh America saklam gam teng ah ki thehthaang in mihing million (1) val in sih lawh hi. Bristish te mipil Syahuan John Snow in a zatui ding hong mukhia a, 1984 kumin hong hawmkhia uh hi. Tua hun in Englang gamsung bekbek ah mihing 23,000 si khin zo hi ci-in ki ciamteh hi.\n5. Cisa Natgual Pulpi (1889-1890)\nAsia gam pan hong kipan a, Russia gam ah nasia takin kizel ahih manin “Russia Flu” kici hi. 1889 May kha in kimu khia a, gam lamna pipi ah kizel hi. Asia gam laizang lam, Canada leh Greenland dong ah kizeel hi. Hi hun tak ciangin Bacteria leh Virus lungno kikhen thei ta hih manin zatui bawl zia ding tampi ki mu khia hi ci-in mipil te’n gen hi. Miillion khat val in sih lawh veve hi.\n6. A(6)Veina Pulpi Zavat (1910-1911)\nSungpai cisa(Cholera) lamsang pen India gam pan hong kipan kik leuleu a, Indians te antaw in a paina uh Middle East, Africa gam khunglam, Europe nisuahna lam leh Russia gam ah kizeel hi. A tawpna ah America a tun ciangin zatui na mukhia lian ahih manin hih natna tawh a si mi (11) bek kiciam teh hi. Tua hun in leitung bup ah sungpai/ektui/cisa in Tulza 8 vaal si khin ta hi. Mikang gamte ah 1923 pan in hih lungno namte om nawnlo a, India ah bel tu dong mah tho kik zelzel in daileen buuk ah pawt sak dede lai uh hi.\n7. Tohkuii Natgual Pulpi (Flu Pandemic)\nCisa natna namkhat hi a 1918 pan 1920 sung bekbek in mihing millions (30-50) si ding in ki um mawh hi. Hih hun lai in kizopna(communication) hoih nailo ahih manin a sizah ding a ki upmawh sansaat a hihi. Leitung bup phial ah kizel a, mihing millions (500) val kilawh hi. Hih virus nam llimlim pen kumtam khin pi leh pute, kumzawn natna nei te, leh naupang zawngkhal te in lel phadiak uh a, a cidam a tha hat te-in sih lawh liangin lel lo uh hi.\n8. Asian Cisa Natna (1956-1958 Khen Nih Kisuah Pulpi)\nHih Asian pulpi masa(Asian Flu Pandemic) ah mihing million( 2) val si hi. 1958 kum in China(Sen) gam mah pan hong ki pan hi a, Sente vaak-hat mah hi ven cin Guizhou Province pan in Singapore, Hong Kong, leh America dong kizeel hi. H2N2 nam hi a, USA gam sung bekbek ah mi hing 69,800 si hi. A sawtlo kum (10) khit ciangin Hong Kong Flu ci-in 1968 kum in hong kipan khia leuleu hi. Mihing million khat val that hi. H2N2 lungno nam a hih manin Singapore leh Vietnam dong na ki zel hi. Ni 17 sungin Philippines, Idia, Australia, Europe leh America gam dongah ki zeel man ta ngial hi. A hun lap in zatui ki mu khia a, khua hun hong kikhel vat in a lungno te si gai hi kei leh Hong Kong mibup si ding ci hi. Mibup I percent 15% ki lawh khin hi.\n9. HIV/AIDS Natna (2005-2012)\nMihing Million 36 val that khin hi. 1976 kum in Congo gam pan kimu khia hi. Tu laitak lian in hih natna a vei a nungta lai mi million (31- 35) kikal om hi. A tamzaw pen Africa gam ah om uh hi. Natna kilawh zia leh natna lungno hoih tak ki keem thei ta a hih manin leitung mibup lawh ding lauhuai nawnlo hi. Natna ngah thak kiam semsem ta sam hi.Hih natna pen a dik na khat ah mihing gamtat hoihlohna hangin kingah hi phadiak a, mawhneilo pi a kilawh tam hetlo hi.\nSungpai Pulnatna, tanghvei(meima tum), sensii leh cisa natna tuamtuam te pen mihingte a lompi in a sisak theih natna te ahihi. Mi hing te’ pilna khangto in zatui zaha hoih nono bawl thei semsem leh lungno lamdang hong piang toto hi lel hi.( H8N4, H3N2, H2N2, H1N1 cih bangin.. etc). Leitung khantohna tawh kizui in khualzin gamvaak kikawmna tam ahih manin gamkhat bek, kuam khat bek ah kilawh nawnlo-in leitung bup ah ki zelziauziau ta hi.\n10. A (10) Na ding?\nElbora, SARS visus te pen mipil te-in a zatui ding hong mukhia uh ahih manin, mipi nautaang ki liinglawng manlo hi. Mi zong a tul a sim kisi a hih manin Epidemic kici a, Pandemic ci-in ki taangko taktak lo hi. Akpul natna hi e, vokpul sialpul zong sehhawm a, a ki ne hi lel I ci hi. Tutung a coronavirus pen a (10) na dingin ki ngaihsun hi. WHO in zong Pandemic(Mi lompi Sihna/Pulpi) hong tung kha ding ci-in patau mahmah uh hi. Gam tampi ah sangte kikhak in mipi kikhop ding kikhaam khin hi. Kawlgam ah tua lungno kimu nailo a, leitungin lamdang sa mahmah uh hi.\nKawlhgam in lungno a muh kei hangin misi phazah (death rate) pen khang hanhan mawk hi. Kawlgam sung sum leh pai zonna setzung/nasepna phual te(factories and manufacturing companies) khem peuh pen a van zuakna ding uh gamte kikhak khin a hih manin khat khit khat in kikhawl ta hi. Ak bangin muhtawm a ne mi nautaang nasem te in sum ngah nawnlo a hih manin neek ding omlo in khuano lam zuan ziahziah ta uh hi. Natna ngah kei mah leeng zong kialpi in hong ngaak veve hi.\nKidop ding hong ki gengen ta zongin koici bangin I ki dawm thei ding hiam? Gamkhangto te-ah inn leh huang tawh om sitset uh a, vaak khia kei peuh leh ki lawh theilo mah ding hi. Ei te I hih leh pi(10)a zai huang sung ah buukno ki lam in, an khing meh khing a ki pia/a kikhak phei ziau ziau thei zah in veng leh paam a ki naai i hihi. I ki kaih khop kul lo-in a ki kaikawmsa in ki nung ta hi. Veengte’ veihsan na ngawn aki diik pih a hihi. Hong ki lawh taktak leh maw, koi zato I delh zen tam? Wuhan virus omlo sa in zong zato ah cina talo hi ve’n.\nTopa kianglo koi ah I pai diam? Late 91 sungah ” Itna tawh kei hong beel ahih manin amah ka hon khia ding hi” ci hi. Topa lungsim takpi leh itna taktak tawh beel ni. Paikhiatna 12:13 na sungah, “Sisan ka muh ciangin note kong paisan ding a, Egypt leitang ka vatgawp ciangin note hong susia ding gimna note’ tungah hong tung lo ding hi” ci-in itna tawh hong hilh khol hi. Tuuno sisan a hi Zeisu si tawh I innkuan I baangkua zuut in thungen ni. Gimna nam (10)na pen lauhuai mahmah a, a hi zongin Israel mite suahtaakna ding a hihi. Suumpi Reference: MPHonline/ Holy Bible (Exodus)\nPrevious: ZIUSA Genvai lut nuamte theihsakna April 2020\nNext: COVID-19 Virus update (US) leh kidawp tekding thu pawlkhat


url: =Makai leh Hanciamna. Agelh – Lian Muan Kim - Laibu Saal\nHome > Pilna Thu > Makai leh Hanciamna. Agelh – Lian Muan Kim\nMakai leh Hanciamna. Agelh – Lian Muan Kim\nMakai leh Hanciamna.\nGualzawhna kongkhak hon na dinga kisam tawhtang pen hanciamna ahi hi. I paina khempeuh ah nuamtak a i pai theih na dingin kongkhak honsa in hong kikoihsak zenzen lo a, zong hong kikoihsak thei lo hi. Lam hong kihilh thei a, tha hong kiguan thei hi. Mei hong kidet thei a, i pai zia ding hong kihilh thei hi. Kongkhak hon ding a kul lam hong kigen thei a, ahi zongin hong kihonsak thei lo hi. Gualzawhna kongkhak pen hanciamna tawhtang tawh ei ngiat mahmah in i hon ding kisam hi.\n1962 kum in Victor le Mildred Goertzel in mi thupi, mi minthang mahmah 413-te thu kimtak in a kankhit uh ciangin 413 lak pan 392 te in vai haksa, thu haksa lua mahmah phukha ta le uh a hanciam teiteite ahi uh hi.\nMeikang a thuak ngiingei khin Glenn Cunningham pen siavuante in: Dam zo nawnken teh, paithei nawnlo ding ahih manin a nuntak laiteng tutna peineite a zat kul ding hi. Lampai thei nawnvet ken teh, lamet om nawn kei, ci uh hi. Siavuante'n tuapa khe amuh uh hangin tuapa lungtang mu lo uh hi. Lupna tunga lum, a khe kituam, a vun kikang phinphian Glenn in: Maikal ah tho ning in, lampai ning, ci ngamzen hi. Hizo takpi hi.\nA nu in padenpauh (tawlet) vang panin Glenn lampai kisin ensim zel hi. Kithawi kiamkiam in kalsuan kisin a, lampai kisin zel hi. Nasa mahmah ta leh kisinsin ahih manin lampai thei hi. Tai zong kisin in tai thei hi. Tua khit ciangin lampai thei ka hih leh midang khempeuh sangin zong taihat zaw thei ning, ci-in hanciam hi. Hatzaw takpi hi.\nGlenn in 1934 kum in leitung ciaptehna ngah hi. Taii khat pen minute 4:06 in tungzo hi. Madison Square Garden ah 20th century kimawl siam minthang khat in kiciamteh hi.\nNasepna peuh ah\nHanciam le cin\nNa kisik kei dinga,\nNa sang ding hi.\nCharlie Boswell in a dam lai in kimawl kiva mahmah khat ahih hangin Golf kimawl dingpen ngaihsunkha ngeilo hi. Ahih hangin a mit a tawt khit ciangin Golf kimawl hong kipan hi. A hanciamna hangin US gam sung mittawte golf kidemna ah a khatna 17 vei leh gam tuamtuam tawh golf kidemna ah a khatna 11 vei ngah hi. Golf kimawl minthang a pahtaak mahmah ahi Ben Hogan min apua Ben Hogan Award zong 1958 kum in ngah hi.\n1950 kum ciangciang minute 4 sung in tai khat kitai zo ding in kua man tuat ngiatlo hi. Tawlpikhat sung bel tuadan mah hipah lel hi. Ahih hangin May 6, 1954 ni-in Roger Bannister in Oxford-a tai kidemna ah minute 3 leh seconds 59. 4 in tai khat tungzo hi. A sawtlo in Australia-te John Landy zong tai khat pen minute 3 val deuh sungin hong tai zo ta hi. Tua zawh a sawtlo in midang tampite zong tai khat pen minute 4 tai nawnlo uh hi. Banghang hiam cih leh mite in hithei ken teh acih laitak un a hanciam mahmah khat in hong hithei sak veve ahih hang hi.\nPi 6,200 a sang Mount Rushmore kici mual a om lutang 4 te, limsung pan ahi zongin maan sung pan ahi zongin, mukha zel in kong um hi. George Washington, Abraham Lincoln, Thomas Jefferson leh Theodore Roosevelt te lutang ahi hi. Washington' khaguh pen lei maitang pan pi 30 thukto zaw hi. Roosevelt ih taltang pen lei maitang pan pi 120 a kikhuakkhia hi. A nakte uh pi 20 ta bang zumsuk in a kamte uh pi 18 ta bang zai hi. Amit kikalte uh pi 11 ta bang kihal hi. Hihte a suaipa, a sui pa (sculptor), nasep a kipat in kum 60 pha ta-a, March 6, 1941 in si ahih manin a nasep teng a tapa tung suansawn hi. Banghang in hi makai 4te' lim kibawl sese ai tam! A hanciamnate uh a kipahtawina hi pi pen hi.\nHon na dinga kisam\nHanciamna Ahi hi.\nRoosevelt pen Harvard University pan kuitung tak in sangman a, Magazine tuamtuam hawmkhia in laibu kitamzuak zo pen khat zong gelhkhia hi. New York ah palik bu sem in US te' tui galkap mangpa huh dingin a zaa kikhang sak hi. Spain leh America gal ah zong galhanna hangin pahtawi-na ngah hi. Vice president dingin kiteel a, tua zawh a sawt hetlo in president McKinley kisuamlum ahih manin aman president sem pah hi. Russia leh Japan kilem sak ahih manin Nobel Peace Prize zong ngah hi. Tua bek thamlo in na thupi dang tampitak zong semkhia zo hi.\nHih bangin na tampi a sepzawh hangin a neulai in asthma nei-a a hing ding nangawn in kilamen zolo hi. Sangkah pelh pahpah in zatui a baakbaak khat ahi hi. Hih mi cidam lo pa banghang in mithupi suak thei hiam cih leh aman hanciam hi. Mikhat in nang mi mawkmawkpa bang hang in president suakthei na hiam ci-in a dot leh Roosevelt in: Kasep peuhpeuh zo ing. America-te'n hi bang mi deih hi, cih tawh dawngkik ziau hi.\nEisenhower in West Point ah galkap pilna a sin lai in laivuanna ah mi 164 lak pan a 61 na ngah hi. Kikhalna leh pumpi siangthona ah a 125 na ngah hi. Ahih hangin hanciam mahmah ahih manin galkap bu tentan a kahna Fort Leavenworth ah 1926 kum in a khatna ngah hi. Hanciam toto lai ahih manin America-te' galkapmang lian pen leh President hoih pen kha hong suak hi.\nHih mite in amau leh amau ki-en masa lo in a tupna bek uh en tentan in, hanciam mahmah uh ahih manin gual- zawhna ngah uh hi. Hanciamna tawhtang tawh gualzawhna kong hong uh a, mi tampi lutpih uh hi. Mi khat hanciamna hangin mi tampi in phattuamna leh gualzawhna a ngahlawh mah bangin makai pa hanciamna in nungzuiteng zong gual zawhpih hi.\n1) Charlie Boswell pen December 22, 1916 in suaka, kum 5 sung galkap tum hi. Galpi nihna lai-a Tank pi sunga meikanga om a lawmpa a hotkhiatna hangin a mittaw hi. Khatvei Golf siam a minthang Ben Hogan tawh kiho kha-a nuam mahmah hi. Tua leh Charlie in Hogan kiangah: Sum kitah ni-in Golf kidem ni, aci hi. Hogan in: Sum kitah kei ni, ngeina om kei, acih leh Charlie in: Vangkhat $ 1000 kitah ni, ci veve hi. Hogan in: Kitah mawk lehang midang te'n kei hong bangci muh ding. Hih mit hoih pa'n mittaw pa metdok ai ve maw ci ding uh hi, ci hi. Ahi zongin nial zo mahmah lo ahih manin: Tua ahih leh cik teh kidem ding, ci-in Hogan in a dot leh mittaw pa Charlie in: Tu zan nai 10, ci ziau hi.\n2) Thomas Jefferson pen April 13, 1743 ni-in Quincy, Massechusett ah suak hi. Episcopal pawlpi sung pan-a khangkhia hi a, kum 9 a phak ciangin Latin, Greek leh French sin in Violin tum zong sinkawm hi. Lai hanciam mahmah ahih manin nikhat nai 15 sung bang laisim den hi. Kum 14 a phak ciangin a pa in nusia hi. 1760 kumin kum 23 a pha nuthawi khat ahi Martha Wayles Skelton tenpih a, ta 6 nei uh hi. 2nd Vice President, tua ciangin John Adams ih Vice President sem a, 1801 kum in USA 3rd president hong suak in term nih sem hi. US Secretary masa pen leh Virginia Governor nihna zong ahi hi. July 4, 1826 in si a, John Adams tawh a sihni uh kibang hi.\n3) Theodore Roosevelt pen October 27, 1858 in New York ah suaka, kum 42 a phak kum September 14, 1901 in 26th President suak ahih manin US president lak ah a khangmoi pen khat ahi hi. March 4, 1901 in Vice President sem a, tua zawh kha 6 khit ciang McKinly kisuam lum ahih manin, aman President semto suak hi. 1884 kuma asih san a zi masa Alice Hathaway Lee tawh ta khat nei-in, a zi nihna Edith Kermit Carow tawh ta 5 nei hi. March 4, 1909 in President sepna pan tawlnga a, January 6, 1919 in si hi.\n4) William McKinley pen Jan 29, 1843 kum in Niles, Ohio ah suaka Unau kua lak ah a sagihna ahi hi. Methodist pawlpi sung pan khangkhia a, 1897 kum in USA 25th president suak hi. A zi Ida Saxton tawh ta 2 nei uh hi. September 6, 1901 ni-in Leon Frank Czolgosz in pistol tawh nihvei kap a, tua zawh ni 8 khit ciangin: Hi pen Pasian deihna hi. Ama deihna bang hi hen la, ei deihna bang hi kei zaw hen, ci-in a hu tawpna sang hi.\nLaigelh Siapa in Zomi eLibrary / Laibusaal ading in Phalna ahong Piak ahi hi.\nDr. Lian Muan Kim Makaih Pilna Pasian Thu Pilna Thu\nItem Reviewed: Makai leh Hanciamna. Agelh – Lian Muan Kim Description: Rating: 5 Reviewed By: Cinpu Zomi


url: =2 Khokhuen 35 - Baibal Olcim\n2 Khokhuen 35\n1Josiah loh Jerusalem ah BOEIPA kah Yoom te a saii tih hla khat hnin hlai li vaengah Yoom te a ngawn uh.\n2Khosoih rhoek khaw amamih kah hutnah dongah a khueh tih BOEIPA im kah thothuengnah dongah amih te a duel.\n3BOEIPA ham aka cim Israel pum taengah aka yakming tih aka sim Levi rhoek taengah, “Thingkawng cim te Israel manghai David capa Solomon loh a sak im khuiah khueh uh. Laengpang dongkah hnophueih te nangmih ham moenih. Nangmih kah Pathen BOEIPA neh a pilnam Israel taengah thotat uh laeh.\n4Israel manghai David kah ca neh a capa Solomon ca bangla na pa rhoek imkhui ah namamih kah boelnah neh soepsoei uh lamtah sikim uh laeh.\n5Pilnam paca rhoek te na manuca kah a napa imkhui te khaw, Levi imkhui paca phung khaw aitlaeng la hmuencim ah pai uh saeh.\n6Yoom te ngawn uh lamtah ciim uh laeh. Na manuca ham khaw Moses kut dongkah BOEIPA ol bangla vai sak ham sikim uh laeh,” a ti nah.\n7Josiah loh pilnam paca ham boiva la tu neh maae ca boeih a tawn tih Yoom kah aka mop boeih ham a pum la thawng sawmthum neh saelhung thawng thum lo. He rhoek he manghai kah khuehtawn lamkah ni.\n8A mangpa rhoek long khaw pilnam ham, khosoih rhoek ham neh Levi rhoek ham kothoh neh a tloeng uh. Pathen im kah rhaengsang Hilkiah, Zekhariah neh Jehiel long khaw Yoom hamla thawng hnih ya rhuk neh saelhung ya thum te khosoih rhoek taengla a paek uh.\n9Kohnaniah neh Kohnaniah phoeikah a mana rhoi Shemaiah neh Nethanel long khaw, Hashabiah neh Jeiel long khaw, Levi mangpa Jozabad long khaw Levi ham Yoom thawng nga neh saelhung ya nga a tloeng uh.\n10Thothuengnah a sikim phoeiah tah khosoih rhoek khaw amah paihmuen ah, Levi rhoek khaw manghai olpaek bangla amamih kah boelnah neh pai uh.\n11Yoom te a ngawn uh tih khosoih rhoek loh a kut neh a haeh uh phoeiah tah Levi rhoek loh a hlaih uh.\n12Moses cabu khuikah a daek bangla pilnam paca kah a napa imkhui pacaphung taengah a paek ham khaw, BOEIPA taengah a nawn ham khaw hmueihhlutnah te a rhoe uh. Saelhung khaw te tlam te a saii.\n13Khosing bangla Yoom te hmai neh a hmin sak uh. Buhcim te am dongah a thong uh tih voh dongah khaw, bael dongah khaw, pilnam paca boeih taengla a yong puei uh.\n14A hnukah tah amamih ham neh khosoih rhoek ham khaw a soepsoei uh. Aaron koca khosoih rhoek long hmueihhlutnah neh maehtha te kholaeh hil a nawn uh. Te dongah ni Levi rhoek loh amamih ham neh Aaron koca khosoih rhoek ham khaw a soepsoei pa uh.\n15Asaph koca rhoek long tah David neh Asaph, Heman neh manghai kah khohmu Jeduthun kah olpaek bangla amamih ngolhmuen ah a hlai uh. Vongka, vongka kah thoh tawt rhoek khaw om tih amih te amamih kah thohtatnah kung lamloh nong pawh. Amih ham te a manuca Levi rhoek loh a soepsoei pah coeng.\n16Te khohnin ah BOEIPA kah thothuengnah cungkuem loh sikim tangloeng coeng. Manghai Josiah kah olpaek bangla Yoom saii ham neh BOEIPA kah hmueihtuk dongah hmueihhlutnah nawn hamla om coeng.\n17Te vaeng tue kah Yoom ah aka mop Israel ca rhoek loh vaidamding khotue te khaw hnin rhih khuiah a bul uh.\n18Tonghma Samuel tue lamloh Israel khuiah te tlam te Yoom ana saii moenih. Israel manghai boeih long pataeng Josiah neh khosoih rhoek, Levi rhoek, Judah pum neh Israel kah aka mop rhoek, Jerusalem khosa boeih kah a saii bangla Yoom te a saii uh moenih.\n19Josiah kah ram kum hlai rhet vaengah Yoom he a saii.\n20Josiah loh im te boeih a cikngae sak hnukah tah Egypt manghai Neko Perath kah Karkhemish ah vathoh hamla pawk. Te dongah Josiah khaw anih mah hamla cet.\n21Tedae a taengla puencawn a tueih pah tih, “Kai laklo neh Judah manghai nang laklo ah balae aka om? Tahae khohnin ah he nang, namah taengah bueng pawt tih kamah caemtloek imkhui taengah khaw ka pawk. Pathen loh kamah teangah hlawt a thui. Nang te paa palueng, Pathen he kai taengah om tih nang te m'phae mahpawt nim?” a ti nah.\n22Tedae Josiah tah anih taeng lamloh a maelhmai hooi pawh. Anih taengah vathoh ham te sa uh. Pathen ka lamkah Neko ol te hnatun pawt tih Megiddo kolbawn ah vathoh hamla cet.\n23Tedae aka nuen rhoek loh manghai Josiah te a kah uh. Te dongah manghai loh a sal rhoek taengah, “Kai he n'khuen uh laeh, bahoeng tlo coeng,” a ti nah.\n24Te dongah anih te a sal rhoek loh leng dong lamkah a hal uh tih a hmatoeng kah leng dongah a tloeng uh. Te phoeiah anih te Jerusalem la a khuen uh dae duek tih a napa rhoek kah phuel ah a up uh. Te vaengah Judah pum neh Jerusalem loh Josiah hamla nguekcoi uh.\n25Jeremiah khaw Josiah ham rhaengsae tih tihnin duela laa sa nu, laa sa pa loh amamih kah rhahlung dongah Josiah te boeih a thui uh. Te te Israel khuiah khaw oltlueh la a khueh uh tih rhahlung dongah a daek uh coeng he.\n26Josiah kah ol noi neh BOEIPA olkhueng dongah a daek bangla a sitlohnah khaw,\n27a olka a kung neh a dong khaw Israel neh Judah manghai rhoek cabu dongah a daek coeng ke.\n< 2 Khokhuen 34\n2 Khokhuen 36 >


url: =Dahna Pulakna: Mangpha Lia Ning Khan Vung, Kha 9 (Gualnam beh) :: ZOMI DAILY\nposted on 27 December 2016 at 9:31 am UTC+9:30 Lomkholna: Dahpihna, News, Zomi\nUSA gam, Tennessee State, Nashville khuapi a teng Lia Ning Khan Vung, Kha 9 (Gualnam beh) in abeisa December 22, 2016 ni Nitak nai 10:10PM hunin Nashville khuapi sunga om Vanderbilt Zatopi panin mual ong liamsanta cihthu izakmanin Zomi Innkuan USA kipawlna in nakpitakin kidahpih, ki lainatpih hi.\nLia Ning Khan Vung pen Zogam, Tonzang uksung, New Darkhai khuami Gualnam beh, Pa Thawng Sian Muan leh Nu Niang Sian Lun ten a it mahmah a tanu uh ahihi. amau innkuanpen nuntakhuasakna anuamzawding lunggulhna tawh abeisa 2011 kumin USA ongtung uh ahihi.\nPa Thawng Sian Muan te innkuanpen Nashville khuapi bulphuh Zomite kipawlkhopna Zomi Innkuan Tennessee ah Pawlmi kiciankhat leh USA gambup Zomite sihnavaiah luangkiphamnadinga kiphuankhia ZIUSA Genvai kipawlnaah Active member khat ahihna uhtawh kizui-in ZIUSA Genvai thukhun ombangin Luangphamna sum kipiakhia dinga Paakkual khattawhzong Mangphakhakna kinei dinghi.\nHih a kipiakkhia luangphamna sumtepen USA gamsung muntuamtuampana ZIUSA Genvai thukhunpom pawlmi 8,284 valtekiangpana ongkhakkhop uh sumte ahihmanin Vaphual lungtang neia ZIUSA Genvai ah ma ongpangkhawm Zomipih khempeuhtungah idahna ilunglenna kawmkalpanin lungdamna lianpi iko hi.\nI it mahmah I nauno tawh a nunungpen hunzatkhopding pen ongtungding December 27, 2016 (Tuesday) ni 12:30PM ~1:00PM kikal hunin Spring Hill Funeral Home, 5110 Galatin Pike, Nashville, TN 37216 ah Luangetnahun hidinga 1:00PM ~ 2:30PM kikalhunin tua munmahah Zomi Pentecostal Church (ZPC) Pawlpite Ngeina zui-in Rev. Michael Lian in a nunungpen hehnephunzatna leh vaikhempeuh ong makaih dinghi. Tuakhitciangin tuamunmahah daitansakna/Vuina kineidinghi.\nRelated: Asian Tsunami pianzawh kum 12 cingkhin himahleh misi luang 400 anei kitheinailo ~ ZD\nI it mahmah I nauno ongnusiatna hanga adah akap, alunglengkhuangai Pianna nu leh pa, khuapihtuipih tanaumeltheih, pawlpimi, Zomipih akuamapeuh tungah mihingte kipiaktheihloh ibiak Vaanglian Zeisu Topa kiangpana ongpai khasiangtho hehnepna in aluang khituite ong nulsakhenla lungnoptawldamna ongguan kimciat tahen cih Zomi Innkuan USA kipawlna in thu kongngetpih uhhi.\nPrevious: Kum thak ~ ZBYF Tangko\nNext: India in ICBM Agni Missile ali veinading sitna nei ~ TK Lian\nAizawl khawsung mawtaw tai ding dan leh bazar lam ding pwlkhat


url: =Yangon khuapi pen leitung ah lungmuanna aomlo penpen anihna in ki ciamteh :: ZOMI DAILY\nposted on 29 October 2017 at 2:08 pm Lomkholna: Myanmar, News, Sawltak, Yangon\n“The Economist Intelligence Unit” te’n anunung pen leitungbup khuapi te ii lungmuanna Safety omzia te akankhiatna uh pulakkhiatna nei uhhi. “Safest Cities Index 2017: Security in a rapidly urbanising world” cih thulu tawh apulakkhiat leitung khuapi minthang tuamtuamte lakah Yangon khuapi pen lungmuanna aomlo, Safety aomlo penpen nihna in hongki ciaptehsak mawk hi.\nYangon khuapi sangin aginalozaw khatbekbek omlai a, tuapen Pakistan gam ii Capital khuapi ahi Karachi City ahihi.\nJapan gam ii Capital khuapi ahi Tokyo City ahihleh leitunbup ah lungmuanna aompenpen “World’s safest city” in ki ciamteh hi.\n“Safe Cities Index 2017 overall results” panin lungmuanna aompenpen Top 10 in akiciamteh khuapi te ahihleh Tokyo, Singapore, Osaka, Toronto, Melbourne, Amsterdam, Sydney, Stockholm, Hong Kong, Zurich cihte ahihi.\nUS gamsungbek aki et ciangin “US cities’ infrastructure security rankings and scores” sungah lungmuanhuai in aki ciamteh khuapi tepen San Francisco, New York, Los Angeles, Chicago, Washington, DC leh Dallas khuapi te ahihi.\nHihbang in leitung gamtuamtuam aom khuapi te aki etkakna ah akigawm in khuapi 60 kihel hi. Tua khuapi 60 te ii Data aki kaihkhop ciangin Digital Security, Health Security, Infrastructure Security, Personal Security cih ahuampi in Category 4 tungtawn in akien ahihi.\nMyanmar ii khuapilui khat ahi Yangon khuapi sungah lungmuanna Security & Safety aomtheih nadingin puahphatding tampitak omtuak laimawk hi.\nYangon Police te’n apulakkhiatna ah 2016 kumkipat kha 6 (kumlang) sungin Yangon khuapi sungah mibuanna Rape Case 96, mi kithahna Crime Case 93, innluh leh guta Case 29 bang om ci’n pulak uhhi.\nHih “Safest Cities Index” sungah Yangon City pen tukum in aki helcilna hi a, ahoihlolam ah a 2 na ngahpahlian hi. Abeisa kumin Indonesia, Jakarta City pen lungmuanna aomlo penpen in ciaptehna ngah hi. Tukum ciangin Jakarta pen atawpna lampanin a 4 na ngahto hi.\nRelated: Yangon thuthang: inn kicim, hotel meikang, gamdangsum tawh kiman\n“Safe Cities Index 2017 overall results” panin lungmuanna aomlopenpen Top 10 in akiciamteh khuapi tepen Karachi, Yangon, Dhaka, Jakarta, Ho Chi Minh City, Manila, Caracas, Quito, Tehran, Cairo cihte ahihi. Sawltak #zomidaily\nPrevious: Degree angahkhit asawtlo in nau asuak a ettehhuai nupikhat\nNext: Phiat ngam lel in ~ Sia Do Khup


url: =Custom Kawhi Leonard Iphonex Case By Michelziud - Artistshot\nArtistShot sku_278231_92 sku_278231_92 sku_278231_92\nkawhi leonard iPhoneX Case\nkawhi leonard iPhone 6/6s Case\nkawhi leonard iPhone 6 Plus/6s Plus Case\nkawhi leonard License Plate\nkawhi leonard iPhone 7 Case\nkawhi leonard iPhone 7 Plus Case\nkawhi leonard Throw Pillow\nkawhi leonard Mousepad\nkawhi leonard Laptop sleeve\nkawhi leonard Weekender Totes\nkawhi leonard Pin-back button\nkawhi leonard Tote Bags\nkawhi leonard Adjustable Strap Totes\nkawhi leonard Samsung Galaxy S8 Case\nkawhi leonard Samsung Galaxy S8 Plus Case\nkawhi leonard Samsung Galaxy S7 Case\nkawhi leonard Samsung Galaxy S7 Edge Case\nkawhi leonard Socks\nkawhi leonard Accessory Pouches\nkawhi leonard iPhone 8 Case\nkawhi leonard iPhone 8 Plus Case\nThis kawhi leonard is available in a vast array of color options, and offers a simplistic but eye-catching design on the front. If you're a fan of kawhi leonard, then this design is definitely the one for you! You can find this design available on any style from a ladies fitted shirt to a men's crewneck sweatshirt.


url: =Pasian in thupha hongpianuam napi na dawhna hai awng nawnlo hi ~ Job Cinpi :: ZOMI DAILY\nPasian in thupha hongpianuam napi na dawhna hai awng nawnlo hi ~ Job Cinpi\nposted on 4 October 2018 at 4:23 pm UTC+9:30 Lomkholna: Biakna, JobCinpi, News\nTOPA aw, thupha hong pia in, lungnopna hong pia in, daupaina hong pia in, migitna hong pia in, ci-in thu gengen napi a thungetna zahin thupha a sang lo mi tampi om uh hi. Mi pawlkhatte in a sungah lungkhamna tuamtaum 70% bang omsak uh hi. 30% tawh lungnopna zong uh hi.\nAmau sungah lunggomna tam zaw den ahih manin Pasian in 30% lungnopna piapia ta mah leh lungkhamna mah in zo zaw den veve hi. Pasian in lungnopna pia thuah nuam lai napi amau mahmah in a koih nading mun awngsak lo uh a, 70% pen siahsuah ngei loin koihcip den uh hi.\n70% Munte ah, hazatna, duhhopna, langmuhna, siatmuhna, kikiatsakna, patauhna, mawhna maisak zawh lohna, kisik nop lohna, cih bangin amau sungah thusia tampite mun ngahsak uh hi. Midangte mawhna na maisak uh leh note mawhna zong hong kimaisak ding hi, ci napi midangte mawhna maisak lo ahih manin a mawh a khialhna khat a om ciangin tua in ama sungah kisuanna neisak den ding hi.\nA thupi pen in, na hai a dim ding na deih leh na hai sunga omsa a hoih lo khempeuh buakhia inla hai awng tawh dawh den in. Tua hi leh na thupha ngah ding pen midangte tungah tung ngei lo ding hi.\nMore: Mihing te bangtawh kinungta hiam? ~ Job Cinpi\nTua dingin na lungsim siangthosak inla na lungsim sunga om a hoih lo nate paikhia in. Ama lungsim le pumpi a himsak lo mite tungah Pasian in cidamna le nosuahna thupha pia beh lai ding hi. Lungdam, Job Cinpi (Zomi Laisim Nuamte) Joel Osteen\nPrevious: Nuntakna Tembaw ~ NK Khanno\nNext: Pasian koici na zahtak hiam? ~ Dr. Kaipi\nYangon River sungah Water Taxi zatpen June khasung in kipan tading\nA thahat numeite ~ Dong Mung\nA kiseel khialkha itna ~ Zam Thuam\nTedim Icon 2015 lasak kidemna omding


url: =Twinkle Twinkle Little Star – Part 1 :: ZOMI DAILY\nposted on 7 August 2014 at 2:48 pm Lomkholna: Article, ZomiQuavadis\nLeitung haksatna leh siatna cihbang a thei kha nai ngiat lo numeino ngek dikdek khat pen ahua mahmah ana om gige himawk hi. Sarah a hua mahmah pa in nikhat gusim in mun simtham khat ah bawlsia a, a elzaang guh leh a ngawng guh suktan sak ahihman in tuni ciang dong Sarah a nuntak lai hangin lupna tungah lum kawmsa in natna satna\nthuak in sih ding bek ngak in om den ta hi. Nidang a anui den leh a maitai mahmah numeino pen tu in anuih loh zawh kum tampi hi ta hi. Nidang a khuasung leh innkim aa vaak cihte nuam asa mahmah numeino pen tu in vaak thei cih thadah a khut a khe zong tangsak zo nawn lo a, ama ngawng takpi zong mi dang in a heeksak kei buang leh a taangsak zo nawn lo hi ta hi. Mi aa dingin leitung lian mahmah taleh ama aa dingin a kilupsakna lupna tung bek a leitung hi ta hi.\nPrevious: Zomi – Chin vai Debate\nNext: Gmail ah Non-Latin Character tawh min ki gelhtheita\nJerusalem buaina ah American mi 3 si\nLeilam tawnin Malaysia gamsung aguklut mawtaw kibung, Myanmar gammi 3 si, 11 liam (Zomi kihel)


url: =Australia Football Champions lakah Zomi 1 kihel :: ZOMI DAILY\nposted on 1 October 2017 at 6:08 pm Lomkholna: Australia, News, Zomi\nNung aa hong ki suak sak sa Australia Gam Victoria State pan Zomi 2 Baw Lung Siam in ki teel na ah Kum 16 Nuai siah ( U 16) ah a sui a hi Tg Sang Pu te Team pen Australia gam bup State Khempeuh Ki mawl na ah Queensland State tawh Final ah ki mu uh aa, Victoria State te in zo uh a hih man in Champion hong ngah uh hi. Tua Champion team ah Zomi 1 zong ki hel thei a hih man in ii lung damh pih hi.\nAustralia Gam Melbourne Khuapi ah a teng Pa Thawn Kim leh Nu Cing En Lun ( Haupi Khua) te ii tapa Tg Thang Sian Sang @ Sangpu leh Pa Kham Suan Khup leh Nu Nian San Ciin ( Haupi Khua) te ii tapa Tg Kham Muan Thang @ Thang Pi te pen Victoria Churches Football Association ( State Level ) aih awh in Sydney Khuapi ah baw lung ki mawl ding in ki teel uh hi.\nA mau geel pen Croydon Ranges Club ah a ki mawl uh hi aa, tua pan in a ki teel uh a hihi. Tg Sang Pu pen kum 16 nuai siah ( U 16) ah ki mawl ding aa, Tg Thang Pi a hih leh Kum 14 nuai siah ( U 14) ah ki mawl ding ci hi.\nSeptember Kha ni 23 pan 28 ni dong Australia Gam bup Churces Tournament Sydney Khuapi ah ki mawl ding uh hi. Tua a hih man in Zomi te a kua ma peuh in ii ang tan pih hi.\nPrevious: Facebook te neihsamah ahi Instagram kilimzat semsem, khasim mi 800 Million te’n zangden\nNext: Malaysia ansai khatah numeino kum 5 aphapan khat Tom Yam mehtuisa tawh kibuakkha


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Collecting Area New York State Modern Political Archive ✖Remove constraint Collecting Area: New York State Modern Political Archive


url: =Zomi Lengtong Kam Khen Mp3 & Video Clip\nClip - Zomi Lengtong Kam Khen\nTitle : Zomi Lengtong Kam Khen (10:28) Description : Lengtong kam khen\nKeywords : Download Zomi.Lengtong.Kam.Khen.mp3\nRelated: I Mawhna leh I dahna te Mp3 Lengtong Kamkhen Ciamnuih na Mp3 Kam Khen Mp3 Zomi te Gataam Mp3 Zomi Agape Itna - Vungthiankim Mp3 Zomi Taang Lungtup-Mopawi La Mp3 Zomi- Dalpi Mp3 Leng Tong Kam Khen & Pa Khup Mung Kawl Zola Mp3 Kam khen Mp3 Kying Lyan Mong (Gugu) - Olapaloma Blanca Mp3\tI Mawhna leh I dahna te Mp3khupkap\nvideo Lengtong Kamkhen Ciamnuih na Mp3 Kam Khen Mp3 Zomi te Gataam Mp3zomi te Gataam Zomi Agape Itna - Vungthiankim Mp3Vungthiankim Zomi Taang Lungtup-Mopawi La Mp3Phuak- TS Khai , Sa- Lianpi Zomi- Dalpi Mp3Meitei gum ah tui a luan lai teng\nBy Zomi Lengtong Pauno Leng Tong Kam Khen & Pa Khup Mung Kawl Zola Mp3ZOMUS 2009 Kam khen Mp3 Kying Lyan Mong (Gugu) - Olapaloma Blanca Mp3Cing Lian Mung (Gogo) - Olapaloma Blanca, Lengtong Kamkhen la Khuasiam Pawi aa asak hi. Sumpi chiamnuih 3 Mp3 Stephen Vocal Band - Lengtong Kam Khen Hun Mp3Zeisu Kei A' (LiVE) KhuaSiamPawi Lengtong KamKhen Part 1 Mp3Lengtong Kam Khen Khua Siam Pawi Part - I\n***Lengtong KamKhen Phal na tawh a ki khah hi.....*** Kam khen Mp3 Zomi Ka HI HI Mp3Sa: Sangpi\nBy Zomi Lengtong Puano Lengtong Kam Khen' ciamnuih - TS Khai' Jubilee Mp3Collection of http://zomidaily.com\nLengtong Kam Khen' ciamnuih - TS Khai' Jubilee Zamno leh It zam interview Mp3Cim phawng Zomi Movie "Khup Cing leh Ngam Bawm" 1 Mp3Bukpi Khua Pau Ciamnuih khen (5) na Mp3zomi Zomi (Zola) - Thu pha ngah minam Mp3Phuak- Zogam Laipu Sa: tg-lianpi & Lunging Zomi Songs. Mangpha Mp3Zomi Songs.\nEdited by Doe Dongh. Ciamnuih khen (1) na Mp3Suang thang ki khak ni tak aa ciam nuih bawl na.. ZEISU LIAN BEL SAK UN Mp3ZOMUS Khua Do La Sak Pawi(2004)\nPhuak: David Kham Sa: Nem & Niang Sulhei Kik thei non lo ding Mp3A Sa: T.S. Khai Zomi Lianpi (Taang Lungtup) Mp3Nang Leh Zeisu\tGogocentral 泫雅bubble pop舞蹈练习 付梦妮mini [تـــــامر حسنـى] [ واحلم ليــه ] روعه [تـــــامر حسنـى] [ واحلم ليــه ] روعه مهرجان الوحدة والعيشة المرة فريق الاحلام 2013 زيزو النوب مهرجان الوحدة والعيشة المرة فريق الاحلام 2013 زيزو النوب 粤曲 梦会太湖 (片段1) 梁兆明,李淑勤 cantonese opera Myanmar music video G.e.m. someday ill fly @ 新城劲爆颁奖礼2012 戀戀沙崙站 孔莹《贵妃醉酒》 Jj lin a thousand years later 林俊杰 一千年以后 经典金曲 百花亭之恋 1972 (丽莎) 粤曲 梦会太湖 (片段1) 梁兆明,李淑勤 cantonese opera 帝国陸軍 江惠仪《感谢您》 第三波主打 相思住治阮心里 清靜經 吴奇隆kevin 清静经\tContact | Link us | Realtime searches


url: =Numei te pahtawina in Australia ah limzikkanna Traffic Lights te numeilim tawh kilaih ~ ZD :: ZOMI DAILY\nNumei te pahtawina in Australia ah limzikkanna Traffic Lights te numeilim tawh kilaih ~ ZD\nposted on 8 March 2017 at 8:00 pm Lomkholna: Australia, News, Sawltak, World\nKhuasung lamzikpi te ah khetawh apaite lamkan nadingin in akibawlpen “Pedsetrian Traffic Lights” kici a, pasal lim vive ki tuangsak hi. Ahi zongin numei leh pasal liangko kikim, ki khentuamna omlo cih lahnopna in Australia, Melbourne khuapisung aom Pedestrian Traffic Lights pawlkhat pen numei limtawh kilaih cih AFP News pan kiza hi.\nTuni zong leitungbup numei te ni “International Women’s Day” hi a, tua Pedsetrian Traffic Lights te akilaihvai Officials in tuni tawh akituak in pulakkhia uh cihi. Hihpen numei leh pasal liangko kikim “Gender Equality” cih lahnopna in akilaih ngiat ahihi. Nisim in akimuden pasallim Iconography panin numeilim akilaihna hangin Unconscious Bias kiamsak tuamding in kilamen cih Advocacy Group The Committee of Melbourne pan Martine Letts in ABC (Australian Broadcasting Corporation) te tungah genkhia hi.\nAhi zongin hih lamzikkanna ah akithuah numei limpen pawlkhat in ahoihmuh uhhang in, pawlkhat in ciamnuihbawl zahpihbawl uhhi.\nMelbourne khuasung aom Traffic Light te ah pasallim niktual atengkhat tuangsakleng acitawh…\nGender Equity cihpen hih lim laihna hangin bangzahciang phattuamna piading hiam aci tawh…\nSum tampi beiliang in aomsa akizangtheilai Pedsetrian Traffic Lights te numeilim tawh laihliang sangin tua sumte amundang akisapzawkna, athupit zawkna mun ah kizangleh hoihzawlo hiam acitawh…\nAhi zongin Victoria State’s Minister for Women pan Fiona Richardson akici numeinu inbel thukimpih mahmah a, Pedsetrian Traffic Lights ah numeilim tawh akilaihpen hoihsa mahmah hi. Numei tepen aneuno cik ahi zongin aki nusiat bawlna, Public Space panin aki helkhaklohna uh tampi om cihi.\nRelated: Leitungbup Numeite Ni ~ Julia Man Ngaih Hau\nPedsetrian Crossing Lights tepen pasallim bek koihtheiding cih omtuan ahiam? Aneuno munkhatpeuh ah pasal vive ki masak ahih manin ki ngeina sehin, innkuansung buaina nangawn ah numei te’n atamzaw thuaklawh uhhi. Numei khempeuh adingin Gender Equality aom nadingin kisem dinghi ci’n genkhia hi. ZD Sawltak #zomidaily\nPrevious: USA, Mississippi State sungah meileng in Bus phukha, mi 4 si in 35 liam ~ ZD\nNext: USA “Statue of Liberty” ah geelkholhna omlopi in Electric mei mialcip citciat ~ ZD\nMalaysia, Penang Bridge tungah Taxi khat meikang in mi 2 si ~ ZD


url: =Sweeping Zen March 3, 2012\tBruce Seiryu Blackman Interview\nSweeping Zen January 31, 2010\tGentei Sandy Stewart Osho Interview\nSweeping Zen December 6, 2010\tFairy Tales and Zen Riddles\nSweeping Zen June 15, 2011\tEshu Martin interview\nSweeping Zen December 23, 2009\tKoun Franz interview\nSweeping Zen July 26, 2013\tDaigan Gaither interview\nSweeping Zen July 31, 2013\tNomon Tim Burnett Interview\nDomyo Burk December 23, 2014\tAung San Suu Kyi is free — but what happens now?\nHozan Alan Senauke November 16, 2010\tRemembering Narasaki Roshi\nNonin Chowaney February 27, 2011\tA Short Meditation on Pets and Reincarnation\nJay Rinsen Weik December 16, 2014\tSangha and Teacher videos\nKurt Spellmeyer February 26, 2013\tRemembering Zenshin “Tim” Buckley\nYozen Peter Schneider September 8, 2015\tMy Study with Fukushima Roshi: Zen Master meets Zen priest from Berkeley\nMyoan Grace Schireson March 3, 2011\tNishijima is Dead, Are You More Alive Than He?\nSac Urban DharmaFull Contact EnlightenmentRochester Zen CenterThe Chicago Zen CenterSan Diego Zen CenterHouston Zen CenterBeyond Walls ZenOttawa Mindfulness Clinic BlogEast Bay Meditation CenterEkoji Buddhist Sangha


url: =Kam siam sial lei sang, kam sia sial liau ~ Tual Khan Suan :: ZOMI DAILY\nposted on 20 November 2016 at 9:45 am Lomkholna: Article, Politics, Tualkhansuan\nA zatna: : Kam hoih kam pha zangin thu gen leng thu sia pen zong thu hoih tawh kikhum zo in i deih kingah a, kam sia zangin thu gen leng i deihna i ngah loh bek hi lo in thu hoih kim lai na ngawn thu sia tawh kikhum thei hi.\nMihing te khat leh khat kizopna ah gamtat khohek, kampau mukpau te pen nisim a i zat det thu a hihi. Tua gamtat khohekna, kampau mukpauna te pan in mihing khat i zia leh tong hong lah khiat mah bangin mihing te mailam nuntakna ding lampi zong a sial khia a hihi. Gamtat khohek siam, kampau mukpau siam mite in mi lian mi neu te’ maipha ngah a, mi te’n it a hih man in pawl ding mi a hau hi. Lawm leh gual kikal, veng leh pam te leh khua sung gam sungah ki-itna khang sak a kilemna piang sak hi. Gamtat khohek siamlo, kampau mukpau siamlo mi te pen mite tawh kilemlo bek hilo in mite khat leh khat kikal ah ki muhdahna, ki-elna leh a tawp ah ki thahna ciang dong tun thei hi.\nNidang lai a i pu leh pa te pen mikangte bangin midang te vai ah kam kikum khollo uh a, a mau vai bek buai pih masa zaw uh hi. A mau tawh kisai lo thu sia thupha ah cialna omlo pi’n va ki guang lut ut lo uh hi. Kamlpau kidawm uh a, gamtat kidek uh hi. Gentehna in khua sung khat ah zawl gai numei khat om teh a mau tawh kisai lo pi a, a ko mite sialpi khat bang na kigaam uh hi.Hih pen tuhun a i theih ahi mikang te dan “mind your own business” a cih tawh kilam danglo hi.Kam khum tawh thupha gen mite pen khat leh khat mawhna kimai sak uh bangin kam hoihlo tawh a kampau mite pen thu neu no khat bek na ngawn ah liau sum kigaam uh hi. Kampauna in kilemna a piang sak bangin kisiatna zong piang sak hi.\nZomi te ngeina sungah lakam tawh tehkakna a kigen teh “Sial” pen a gol pen/ a lian pen genna in ki nei hi. Zomi te gan khawi sungah zong sial in ganhing golpen/ lian pen leh a thupi pen in kinei hi. I pu leh pa te pen nidang lai in dangka/ sum leh pilna tawh na kidem lo uh a, lokhawh singpuak leh huangvulh ganta tawh na kidem uhhi. A mimza a taangza kho ing, huang vulh ganta tua zah nei ing ci’n min na sial uh hi. Tua huangvulh ganta sungah zong sial haute ki thupi sak in kizah tak zaw deuh hi. Ton leh lam a om teh zong sial min na lo uh a, liau sum dingin zong sial mah tawh thu na gen uh hi. A lungdam hun un sial na go uh a, lungdamna sang pen lahna in a neih uh bangin liauna baina ding thu ah zong sial mah na kikalh uh hi.\nZomi te ngeina sungah sihna manna leh luang leh ban thu zah a thupi a om ciangin zong sial mah tawh thu kimai zo hi. Mihing khat luang man ding pen sial tawh na gen uh hi. Deih loh pen in khut khial ban khial a om a, mihing sihna ciang dong thu a tun leh zong sial tawh na ki thuum uh a, luangman na kigen uh hi.\nKampau mukpau siam a thupha gen mite pen “sial lei” kipia in thupha na kileh uh hi. Mihing luang vai a thu genna a kinei sial ki-it lo in kamkhum, kam hoih a zang mite kipia in thu kimai sak uh hi. Kam hoih pen mi khempeuh in za nuam tek a hih manin kam khum tawh thugen mite thu gen pen kisang thei in kilemna piang hi.Tua ban ah kamkhum tawh thugenna in ngah ding a kilam etloh thupha tampi tak kingah thei leh mawhna maisak hi.”Sial lei” tektek a kipia kei uh zongin thubuai khempeuh bei a, ki-itna omsak a hihi.A hizongin kampau mukpau hoihlo zangin thugen leng Zomi te a ding a a manpha mahmah “Sial” kiliau sak in khat leh khat kigawt uhi. Tua a hih manin kampau mukpau siam a thugen thei mite i pu i pa te’n “ kam siam sial lei sang” na ci uh a, kam hoihlo leh kiphat sakna tawh kampau mite “ kam sia sial liau” ci’n na gen teh uhhi.\nPrevious: Trump in Cabinet Minister ding mithum pulak khiatbeh ~ Thang Khan Lian\nNext: India, Uttar Pradesh State sungah meileng tuahsia, mi 63 sikhin ~ ZD


url: =Zo khang tangthu ~ MN Cinpu :: ZOMI DAILY\nposted on 27 January 2016 at 5:56 pm Lomkholna: Article, History\nZomi :: Pupi ‘Zo’ ii suan leh khak khempeuh Zomi ahi hi. Pupi pen Noah suan Sem, Ham, Japhet-te lakah Japhet suan hi dingin ki-ummawh hi. Sengam ah ukpi (dynasty) a hunhunin kilaih hi. (2205-1766 BC Xia dynasty) Xia kumpi ukna hun hi-in, (1766-1122 Shang dynasty) Shang kumpi ukna hun hi a, (1123-256 BC Zhou or Zo dynasty) Zo ukna hun ahi hi.\nZo kumpite in a uk lai-un Sengam khen sagihin kikhen hi. Tuate in Han, Chou, Wei, Chow, Yeu, Chi leh Chin ahi hi. Hih gamte Zo kumpi in uk-in siah (tax) tam la lua ahih manin mite lungkim lo hi. Chin mite makai Yen Cheng a kici mitha hat khat hong khang in hipa in ( 230 BC pawl in) gamkhat khit gamkhat simin zo a, 221 BC ciangin tua gam sagih teng a uk khin hi. Yen Cheng in a kumpi gam mi “Chin Shi Huang Ti” a phuak hi. “Chin” kham cihna hi-a, “Shi” cih pen a masa pen ahih kei leh khatna cihna hi a, “Huang Ti” cih pen Milian cihna hi.\nTua hi a, Milian masa khamkumpi cihna ahi hi. Hih hun pen a masa pen Chin Kumpi hun ahi hi. Hih Chin mite in tu dongin Sengam ah tengin uk suak uh hi. Hih a makaipa Yen Cheng in 256-206 BC sung teng uk hi. Tua khit ciangin Sen kumpi kizom toto a, tu dong in kizomsuak hi.\nKaren mite Kawlgam tawlam ah tengin, Kawlmite Kawlgam laizang Mandalay kim ah teng uh a, hih Chin a kici Sen minamte Kawlte tawh tengkhawm in Kawlmi suak uh hi. Zomite Kawlgam a lutun Zo gunpi (Tuikang) dungzui suk uh a, Mandalay a tun’ uh ciangin Kawlte in Chin mite sa uh a, Sengam panin kulh ciang nuam lo-a taikhia-te Chin ukpi pa in hong delhsak kik hi ding hi, ci-in lau mahmah uh hi.\nZomite pen Chinte ahih loh lam a theih uh ciangin Mandalay Kulh ciang dingin zawn uh a, Kawlte in kua minam cih tel lo uh ahih manin Chin-te cisuak uh hi. Kulh ciang-a sila nasep ding ut lo uh ahih manin Kawlgam laizang panin nitumna-lam manawhin peemkhia uh a, pawl khat Gunkhawm dung zui-in paito suak uh a, Kachin mite a tuaksuk tawh kituak in, Kachinte zong kulh ciang ding ut lo ahih manin kileh kik-in kimasuan to uh a, Kachin gamteng ah teng suak uh hi.\nZomite pen Kawlgam laizang tengah tawlpi khat mah Kawlte tawh na tengkhawm uh a, hih hun in Mon, Pyu, Kanyan lehThet minamte tengkhawm uh hi, kici hi. Pyu panin Kawlmi nam piangin, Kanyan panin Rakhaing, Thet panin Chin minam piang hi ci-in tangthu kan pawlkhatte in ciamteh uh hi. Hih hun pekin midangte in Zomite pen Chin ci uh a, tu-in kum 800 bang val khinta hi. Ahi zongin amau leh amau tudongin Chin minam, kici ngei lo uh hi. Pagan khuapi zong Zomite pau “Pugam” cih panin pai hi kici hi.\nPopa tawngkalat (volcanic neck) zong Tazahgam mual/tong ahih kei leh Pupa mual/tong kici hi. Gamtong i cih ciangin gam sungah khaniinte mihing pau bangin tong/pau in a gamlum theihna mun ahi hi. Tua bek hi lo-in Kawlte in a sum uh Dengga a cih zong Zokam-a dangka pan-a pai hizaw hi, kici hi. Pagan khuapi phuh hun pen AD 1044-1287 kimpawl hi-in, tua mun-a mualsuangte ah Zomite Chin mahin kiciamteh hi. Dahpa tangthu zong hih mun pan piang hi, kici hi.\nPagan Popa panin nitumna saklam zuanin pai khia uh a, Sagaing gam kim teng ah sawtsim mah khawl in tua mun panin “Lengtong Hoih” tangthu piang hi kici hi. Hih Sagaing leh Ava kikal Sibani khua nai teng ah Zomite tawh kisai, inn mun logam leh vanzat lui (Ancient relics) tampitak tuni dongin kikan thei lai hi, (ci-in Tedim Sangpi Golden Jubilee Magazine, laimai 204-na ah Ngulh Khaw Suan in gelh hi).\nCiimnuai cih pen Zomite Zogam sung a lut ciangin a tun’ masakna mun min ahi hi. Ciimnuai mi i cih ciangin Ciimnuai panin a peemkhiate’ suan leh khak khempeuh huam a, Ciimnuai mi, Ciimnuai vontawi te a hi uh hi. Zomi a kici khempeuh Ciimnuai mi hi khin lo hi. Kawlzang pan khamtung zuanin Zomite a pai uh ciangin tonkhawm nawn loin kikhen thang uh a, pawl khat in Zogun dung zuito hi. Tuate in Locom lam zuanin pai uh a, Lailun khul ah teng uh hi.\nTua pan gamhoih zuanin kikhen leuleu uh a, Falam, Hakha, Matupi leh Thantlang gamteng ah teng uh hi. Pawl khatte Zogam leitaw lam zuanin paisuk lai uh a, Paletwa, Kanpetlet dong ah teng uh hi. Hih “Lailun Khul” a tung masate in a luzangah tuktum uh ahih manin, lusuangte kici a, a tun masak na min pua-in amau leh amau “Lai-mi” kici uh hi. Hih Lailun Khul pen Falam Khua gei Sunthla khuataw-lam teng ahi hi.\nZomite pupi Zo khang pen 1123-256 BC hun lai pek hi-in, hih minam neu tuamtuam-a a kikhen pen Zomite Ciimnuai a tunkhit, AD 1500 kum khit ciang hi pan hi. Tua ahih manin Ko pupi Zo tawh khanggui kizom deuh ung, a ci thei ding kuamah om tuam lo ahih manin Ciimnuai pan-a a peemkhia khempeuh laigui khat ahi hi. Tu-a Zo kampau deuhte a pupi uh pen Suan Tak ahi hi.\nPu Za Hung in tapa nih (Sek Tak leh Suan Tak) nei in, Pu Sek Tak tapa Thahdo hi-a, Pu Suan Tak sungpan Sihzang leh Zote khempeuh banah, Pu Suan Tak suan mitampi, Thahdo te sungah om ahih manun, Thahdo, Zote, leh Sihzang te Unau phungsung khat ahi uhi (ci in Dr.Ps. Kham Do Nang in Gamgai 21st Thanksgiving Magazine laimai 233 na ah gelh hi).\n2. Teizang kampau pawl: Pawi gal (Vaipi gal) a tun ciangin Ciimmnuai pan Luika khua sat uh a, Luika khua a siam Gulpi in vok, ui leh naupang peuh ne thei zel a hih manin, tua gulpi a thah uh ciangin Luika khua kicim gawp a, tua mun panin Teising honkhat a pona leizang mun khat ah kisuan uh a hih manin Teizangte kici hi. Tua mun pen tulaitak-a Mualbem khuataw teng ahi hi. Hih khua asat hun pen AD 1500-1600 khawng teng hi ding in ki-um mawh hi.\nPenglam zong Teizang pau in kipau-sak hi, ci-in Dr. Ps Kham Do Nang in (Gamngai Magazine laimai 231 ah) gelh hi. Hih Teizang khua pan a sawtlei loin Mualbem khua satin kituah leuleu uh a, Mualbeem khua pen Sukte khuapi, ci-in kiciamteh hi. Hih khua panin Zomi mipil milian tampi khangkhia hi. 1892 kum in Tonzang ukpi Hau Cin Khup (Ukpi a suah ma), Teizang pau a siamna dingin Mualbeem khua ah kikoih hi, kici hi.\n8. Tedim kampau pawl: 1857 kumin Lushai gal leh Meitei gal a ven’ ciangin Tedim khuapi ah Zo, Vaiphei, Teizang, Diim, Thahdo, Gangte, Sihzang, . . . kiptak in tengkhawm uh a, inn 300 val bang a phak uh ciangin, ki-ukna zong haksa pian cipcip ahih manin tua teng kigawm-in, khua laizang lamdung- a Khangnote’n a zat uh kampau (kihelzau) pen 1860 kum ciangin Kam Hau Thukhun’(Regulation) 27 teng leh Tedimkam, ci-in kipsak uh hi.\nTua a kihelzau kampau a zangteng Tedim-kampau ci uh a, 1919 kum ciangin J. H. Cope topa in Zolai Sim Bu a bawlsak ciangin hih Tedim Uk sunga kam tuamtuam apau khua khempeuh tawh thukimna om bangin Tedim kam-in bawl a, a khua-nung ciangin‘T -Tedim pau, eimau pau’ ci-in Zolai sinna-in kinei hi.\nPrevious: Ei Tangval te theihhuai thu 10 te ~ Job Khupsang\nNext: Zomi te’ ki ciaptehna Vaphual thu ~ Prof. C. Thang Za Tuan


url: =Chindwin Gunpi Sung a Gunkuang Tum Kilakhia Ta\nSagaing Region leilu lam a om Homalin khuapi pan Chindwin Gunpi zui in Monyua khuapi zuan a zinsuk khualzin mi 300 tuanna Aung Soe Moe min nei (Gunkuang) a tuum zawh ninga cinni October 20,2016 ni-in Sagaing Region hotkhiatna lam nasemte in Setpi (Crane) tawh tuipi sung pan kaikhia / lakhia zo uh a, Gunkuang sungah misi hon khat kimuhbeh lai ci hi. Gunkuang sungah a tuang mi vekpi 300 lak pan 160 val kihonkhia zo in, tuni Oct. 20, 2016 ni ciangciang misi luang kimu vekpi gawm 72 val kimu ta ci hi.\nGunkuang pen abeisa October 15,2016 ni in, Homalin khuapi pan Phaungpin, Hmawlaik, Kalaywa leh Monyua khuapi zuan a tai hi in, a tuntunna khuate pan khualzinmi guang behbah uh ahih manĩn, vangik luatna hangin Kalaywa khen deuh Kani Tsp., Mihkyaing khuaneu kiang gunkawina kibung/ tuum ahi hi. Gunkuang sungah atuang tamzaw pen Kawlte pawi (Tadenyut) Holiday hun nuam zangh a zinkhia Sang siamahte le University sangnaupang vive ci hi. Hih bang a Gunkuang kibung/ tuumna a hang bulpi bel Gunkuang nih i puak ding mi le van tampi tak Gunkuang khat tungah akiguankhak manin, giklua mahmah ahihna hangin tuum cih kiza hi.\nGunkuang hawl/ heek pa le nasem te pawl khat ahih le taimang uh a, a taikha lo teng Thuneite in manin Upadi om bangin Thudotna le gawtna kipia ding cih kiza hi. Hih Kalaywa le Monyua kikal ah Gunkuang tungah mi a tamluatna hangin, abeisa hun in zong Gunkuang kibung/ tuum ngei zel hi. Tua manin hih bang a pian nawnlohna dingin, Kumpi thuneite le Gunkuang tawh khualzinna lam kipawlnate in thukhun le khalhna ngat tak neih ding kisam mahmah ci in Kumpi thuneite kimawhsak mahmah cih kiza hi. Kawlgam Gunkuang tum tuamtuamte sung pan Tutung Gunkuang kibung a misi a tam pen dingin kigen hi.


url: =LUNGDAMKOHNA: Malaysia ah a tuahsia innkuante ading veina a lakkhiasate\nA ki tangko khia sa ahi panpih ding hanthotna ommah bangin, Malaysia gamsung gampua pan a tuahsia innkuante a lainatpih, a vei pawlkhatin sumtang mahmahin hong khak/puak uhhi. ZAM tawnlo-in a tanaute tung a piakhia zong ki omding hi. Hih bangin, mipih innkuan khat a tuahsiat teh van gikpi puakpih ding aa a phal ngam Zomi khempeuh tung Pa Dal Khup' tanaute khempeuh tangin Lungdamna Lianpi ih pulak hi. A piaksawm lai leh hong khaksawm lai zong ki-om aa, a piakhia khinsate anuai aa teng hi;\nMalaysia Siyin Chin Fellowship (Malaysia) ~ RM200.00\nInternational Zomi Christian Church (Malaysia) ~ RM211.00\nSister Tania (Malaysia) ~ RM400.00\nZCF-Canaan (Malaysia) ~ RM435.90\nManna Zomi Chirstian Church (Malaysia) ~ RM647.00\nKLIFF Church (Malaysia) ~ RM500.00\nCalvary Zomi Baptist Church (Indianapolis, USA) ~ RM300.92\nSia Thang Suan Piang (Khamkhua: Kansauzang) ~ RM50.00\nPum Neih Thang (Khamkhua: Suanghoih) ~ RM10.00\nPau Khat Pum (Khamkhua: Voklaak) ~ RM10.00\nKhup Hawm Thang (Khamkhua: Tungzang) ~ RM30.00\nDr. Lian Sian Sing (Khamkhua: Laaitui) ~ RM50.00\nZomi sung lainatna tampi hong piazo April 10, 2012 ni aa innkuanbup Malaysia gam lampi tungah tuahsiatna tawh hong nusia Pa Dal Khup leh Nu Cingpi te nupa ii luanghawm lei-ah tuhkik ding pen April 21, 2012 ni sun hun ah Klang christian hanmual aa vaihawm dingin kigel hi.\nMalaysia aa om Zomi akuama peuhin hun pia aa thatang tawh hehnepna ih va lahzawh ding hanciam tek ni.\nKhuasung lampan bus nih:\nHun bawlna pen zingsang 10am in kipan ding hi. Bus pen, a pawlpite pastor pa Sia Brang Mai(Kachin) hong zaksakna-ah Pa Khup te omna pan leh Bukit Tinggi pan aa ding ki vaihawm khin, ci hi. Khuasung lampan bus nih ki vaihawm aa, zingsang 8:30am hun lianin kikuan khia ding hi. Bus vai anuai aa ZSM palaite tawh ki thuza thei hi: Pasar Seni pan a dingkhia ding bus - Tuangpu (016 254 4093) & Maruli Jusco pan a dingkhia ding bus - Thaa Mung (016 646 5375).


url: =Hezekiah Kumpipa - Zomi Adventist Innkuan\nHezekiah Kumpipa ~ Lian Muan Kim\nHezekiah in Topa biakinnpi, siampite, le levi mite siansuah!\nHezekiah In Biakpiakna Thupisak\nSee also Zomi Bible Versions Comparison\nHezekiah thunget na zah a thungetna minthang tamlo a, ama thungetna bang thungetna ki dawng pah zong tamlo hi. Ama hangin cikmah hun-a om ngeilo leh cikmah hun-a om ngei nawnlo ding na lamdangte ki mu thei hi. Gtn: Ni liim leh om! A pa Ahaz pen kumpi hoihlo pen khat hi in a tapa Manasseh zongkumpi hoihlo pen khat a hi hi. Judah kumpite thangthu ah a tapate uh meihal biakpiakna ding a a pia zong hih kumpi tegel bek mah hi a, Hezekiah pen hih kumpi hoihlo pen tegel kikal-a kumpi siem ahih man in ama a ding in haksa phadiak ding hi. Ahi zong in Khasiangtho thamah tawh gualzawhna ngah a, a thanem nate hanga Pasian Thukhenna te zong ama khan sung in thuak kha lo hi.\nTags: Articles, Dr Kimpi\nPrev post Dating While Black | Adventist Today\nNext post “Inasmuch . . .”: A True Story


url: =Thought - Top - Hannah Cami Top | Avocadostore\nz.B. ab 19,00 € (Lieferzeit: in ca. 3-5 Werktagen)\nTop - Hannah Cami Top bei anderen Anbietern


url: =Uappi Luanghawm nuamtak ki vuithei – FGA Tulsa\nUappi Luanghawm nuamtak ki vuithei\nIh it i ngaih mahmah ahi Lia Cing Sian Uap @ Uappi luang hawm pen Oct 30,2013 ni-in lei ah vuina nuamtak inki neithei hi.Zingsang nai 10:00am hunpan in alawnghawm ki enthei in,sun 12:00pm satlian teh FGATulsa Biak inn ah Uappi tawh ananung pen hunzat khopna ki nei theihi.Zomi te pen aki-it a ki ngaipha diakte te i hih na zanni athak in katel semsem hi.Zanni pen khuahun sia in sunthapai guah zuziahziah ta se mah leh Uappi a it angai mitampi tak amah tawh huntawp na zangkhawm ding in FGATulsa biakinn dim in ongpai uhhi.\nSanggamnu Uappi pen abeisa Oct 25,2013 nitak in Biak Inn ah Praise and Worship ong makaih lai-in tua ni pen eitawh Paisian Biakpiak khop na nanung pen ongsuak mawkhi.(Video na enin )Upmawh lohpi in ongnusiat vat ciangin aneu alian mangvom mangkang te nangawn in naki kisa in kidah mahmah hi.Amah pen atawntung in nuih maiden in,naupang zong it mahmah a,mi khempeuh tawhzong kithuah thei ahih manin akua maciat in pammaih kisa in alawm agualtampi te zong khitui luang lo in omlo uhhi.Asangkah na Jenks High School pan in zong Zato atunni akipan sangkahpih lawm leh gualte leh asia/mah te in,delhpah in ahu beidong mah alawm agualte in suntawh zantawh ompihden uhhi.FGATulsa khangno te ading in zongsupna lianpi khat hi-in naki sa thei mahmah a,Zato lup ni akipan a inn tawh zato tawh amunmun pan in thu ki ngetsak ziahziah in ahi zong in,Topa’n ama anglum ahtawlnga ding Oct 27,2013 nitak lam ciang in ongsap saktahi.\nUappi tawh ananungpen hunzatkhop na ah Rev.Pau Khan Mung in hunuk in Praise and Worship Team te leh mipi te in lasak ziahziah khitteh Rev. Thawng Khan Cin Taithul in hun khempeuh Topa tungah apna ongnei hi.Jenks High School pan in Sia/mah te leh lawm leh gualtampi te zong ong ki helthei in Uappi manglai siamahnu ahi Mrs.Connelly zong sangpan indahpih na lai ongsimkhia hi.Jenks High School sangnaupang te in zong mangpha khak na la ong sa in tuaban ah Mangboih,Kim Te, Lunnu, Heitui Momno te leh FGA Khangno te in zong abanban ong sak khit uhteh inntek lam pan thupulak na leh lungdam koih na ong nei-in Rev. Vung Za Niang in Inntek te ading thungetsak na ong neih khit teh Innteklam pan in mangphak khak na la ongsa uhhi.Rev.Dr. Dam Suan Mung in hanthot na ongnei in atawp na ah ama thu ngetna mahtawh hun ki man hi.\nHanmual ahNgaklah veng cih la ki sa in, Rev. Pau Khan Mung in hun ongmakaih in,hun khempeuh zong Topa tungap na ong neih khiteh Rev.Dr. Dam Suan Mung in lei ah panna ong neih khit teh “Leiba ineihi” cih lasa in siapa thupha piakna tawh hunki man siang hi.Guah zuzu mah tase leh azu aham thuak in Uappi luanghawm lei ah apna man siang dong ki om dimdiam tekhi.Zomi te ki itna leh cihtak na pen thupi ka semsem hi.Tu tung adiakdiak in Video zaih pih Pa.Sawm Lian leh Maan hoihtak ongzaihsak Tg. Pa Tuang, amapang mi khempeuh te tung ah FGATulsa Media Group te in lungdam na ong ko ung.\nTopa’n a nu siat a innkuanpih te leh adahakap khempeuh onghehnemta hen\n← Lia Cing Sian Uap(Uappi)in ong nusia\nKOI TEEL ZAW DING? →\n12 hours ago1286 0\n1 week ago853 0